
	PATVIRTINTA
Valstybinio socialinio draudimo fondo valdybos prie Socialinės apsaugos ir darbo ministerijos direktoriaus 2014 m.       spalio 13 d. įsakymu Nr. V-639   (Valstybinio socialinio draudimo fondo valdybos prie Socialinės apsaugos ir darbo ministerijos direktoriaus 2026 m. rugpjūčio 5 d. įsakymo Nr. V-377 redakcija)



VALSTYBINIO SOCIALINIO DRAUDIMO FONDO ADMINISTRAVIMO ĮSTAIGŲ KLIENTŲ APTARNAVIMO STANDARTAS

I SKYRIUS
BENDROSIOS NUOSTATOS

1. Valstybinio socialinio draudimo fondo administravimo įstaigų klientų aptarnavimo standartas (toliau – Standartas) nustato visų Valstybinio socialinio draudimo fondo administravimo įstaigų (toliau – Fondo administravimo įstaigos) valstybės tarnautojų ir darbuotojų, dirbančių pagal darbo sutartis (toliau - darbuotojas), elgesio principus bei atitinkamas aptarnavimo sąlygas, kurių privaloma laikytis.
2. Standarto tikslas – užtikrinti kokybišką ir profesionalų klientų aptarnavimą, kuriant teigiamą Fondo administravimo įstaigų įvaizdį.
3. Šio Standarto privalo laikytis visi Fondo administravimo įstaigų darbuotojai, bendraudami su klientais.
4. Standarte naudojamos sąvokos:
4.1. Fondo valdyba - Valstybinio socialinio draudimo fondo valdyba prie Socialinės apsaugos ir darbo ministerijos;
4.2. Klientas – asmuo, kuris kreipiasi į Fondo administravimo įstaigą. Klientu taip pat laikomas fizinis asmuo - draudėjas, draudėjo vadovas, draudėjo įgaliotas fizinis asmuo, apdraustasis, išmokų gavėjas ar apdraustojo, išmokų gavėjo atstovas, įgaliotas asmuo, neįgaliojo aprūpintojas, turintis jam Lietuvos Respublikoje suteiktą asmens kodą, kuriam skambina Fondo administravimo įstaigų darbuotojas, kuris nėra Konsultantas, tarnybinio judriojo ryšio telefono numeriu, kurio pokalbiai įrašomi, ir kuris autentifikuojamas Valstybinio socialinio draudimo fondo administravimo įstaigų tvarkomų asmens duomenų teikimo telefonu tvarkos aprašo 13 punkte nustatyta tvarka (šio Standarto IX skyrius);
4.3. Kliento identifikavimo kodas (toliau – KID) – klientui suteikta unikali simbolių seka, kuri naudojama kaip vienas iš kliento, skambinančio į „Sodros“ informacijos centrą, autentifikavimo būdų (Asmeninės informacijos teikimo Bendruoju telefono numeriu pagal KID scenarijus pateiktas 3 priede);
4.4. Klientus aptarnaujantis darbuotojas – tiesiogiai Klientus Fondo administravimo įstaigos priimamajame aptarnaujantis darbuotojas; 
4.5. Klientų aptarnavimas (priėmimas) - Fondo administravimo įstaigos darbuotojo veiksmai, apimantys dokumentų, kuriais patvirtintas tam tikras juridinis faktas, išdavimą klientams, klientų konsultavimą ir kitų Fondo administravimo įstaigų teikiamų paslaugų teikimo procedūras; 
4.6. Konsultantas – darbuotojas, kuriam pavesta centralizuotai teikti klientų aptarnavimo „Sodros” informacijos centro telefono numeriu +370 5 250 0883 (toliau – Bendrasis telefono numeris), vaizdo pokalbių, pokalbių internetu, Facebook paskyroje bei  atsakymų į gautus elektroninius paklausimus rengimo paslaugas;
4.7. Lengvai suprantama kalba – rašymo ar kalbėjimo būdas, kai kalba yra pritaikoma prie specialiųjų tam tikrų visuomenės grupių poreikių;
4.8. Priimamasis – Fondo administravimo įstaigos klientų priėmimo patalpa;
4.9. „Sodros“ informacijos centras (toliau – SIC) -  kaip tai yra apibrėžta Asmenų prašymų nagrinėjimo ir jų aptarnavimo Valstybinio socialinio draudimo fondo administravimo įstaigose taisyklėse, patvirtintose Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) direktoriaus 2014 m. rugsėjo 11 d. įsakymu Nr. V-555 “Dėl Asmenų prašymų nagrinėjimo ir jų aptarnavimo Valstybinio socialinio draudimo fondo administravimo įstaigose taisyklių patvirtinimo”.
4.10. negalioja.

II SKYRIUS
DARBO IR APTARNAVIMO LAIKAS, DARBO ORGANIZAVIMAS

5. Priimamasis turi būti atidaromas ne vėliau kaip 5 minutės iki Priimamojo darbo laiko pradžios. 
6. Priimamasis uždaromas ne anksčiau negu oficialiai Fondo administravimo įstaigoje baigiamas darbas.
7. Klientų aptarnavimas turi būti tęsiamas tol, kol bus aptarnauti visi iki darbo pabaigos įėję klientai.
8. Pagal galimybę nėščios moterys, negalią turintys asmenys, asmenys su mažais vaikais turi būti aptarnaujami be eilės.
9. Klientai turi būti aptarnauti nedelsiant, atidedant kitus darbus, nesusijusius su tiesioginiu klientų aptarnavimu.
91. Vilniaus (Laisvės pr. 28, Vilnius), Kauno, Klaipėdos, Šiaulių, Panevėžio, Alytaus, Marijampolės priimamuosiuose klientų priėmimą ir aptarnavimą koordinuoja vyriausieji specialistai (administratoriai), Mažeikių, Kėdainių, Telšių priimamuosiuose – vyriausieji specialistai (koordinatoriai).

III SKYRIUS
DARBUOTOJŲ IŠVAIZDA IR APRANGA

10. Darbuotojai turi dėvėti dalykišką aprangą ir atrodyti tvarkingai (kasdienis dalykiškas stilius – darbui skirta neutralių spalvų apranga):
10.1. rekomenduojamas klasikinis kostiumas su kelnėmis arba sijonu (vyrai ryši kaklaraištį; esant aukštai oro temperatūrai Priimamajame, galima nedėvėti švarko bei kaklaraiščio);
10.2. palaidinė arba marškiniai – rekomenduojama vienos spalvos, su santūria iškirpte, neleistini be rankovių;
10.3. moterų sijono ar suknelės ilgis – ne trumpesnis nei 10 centimetrų virš kelių. Sijoną ar suknelę vilkinčioms moterims rekomenduojama mūvėti pėdkelnes; 
10.4. draudžiama vilkėti sportinę, poilsiui skirtą aprangą bei avėti sportinius ar įspiriamus batus;
10.5. plaukai turi būti švarūs, natūralių tonų, nedengiantys akių, nagai - švarūs, rekomenduojama iki 4 milimetrų ilgio (virš piršto pagalvėlės), nagų lakas (jei naudojamas) - pastelinių ar klasikinių spalvų, makiažas (jei naudojamas) – dieninis, neryškus, nedaug papuošalų;
10.6. vyrai turi būti nusiskutę arba tvarkingai pasikirpę ūsus, barzdą.
11. Netoleruotini kvapai: prakaito, intensyvus kvepalų, cigarečių bei alkoholio ir panašūs kvapai.
12. Priimamajame esantis darbuotojas privalo būti pasikabinęs (ant kaklo) identifikavimo kortelę, o Priimamajame klientus aptarnaujantis darbuotojas papildomai ant darbo stalo turi būti pasistatęs nustatytos formos identifikavimo kortelę, atitinkančią reikalavimus, patvirtintus Valstybinio socialinio draudimo fondo valdybos prie Socialinės apsaugos ir darbo ministerijos direktoriaus 2025 m. balandžio 14 d. įsakymu Nr. V-162 „Dėl Valstybinio socialinio draudimo fondo administravimo įstaigų grafinio stiliaus vadovo patvirtinimo“ (toliau – Stiliaus vadovas). 

IV SKYRIUS
KLIENTŲ APTARNAVIMO PROCESAS

PIRMASIS SKIRSNIS
KLIENTŲ APTARNAVIMO ETAPAI

13. Klientų aptarnavimas apima penkis etapus:
13.1. pasisveikinimas;
13.2. kliento poreikių išsiaiškinimas;
13.3. konsultavimas (kliento poreikius atitinkančių sprendimų ar informacijos pateikimas);
13.4. aktualios informacijos pateikimas (tai dienai aktualios informacijos perteikimas, papildomų paslaugų siūlymas pagal kliento poreikį);
13.5. atsisveikinimas.

ANTRASIS SKIRSNIS
I ETAPAS. PASISVEIKINIMAS

14. Su klientu darbuotojas turi bendrauti pozityviai nusiteikęs ir be išankstinių nuostatų  (Pozityvaus pokalbio scenarijus - 1 priedas):
14.1. turi stengtis pasisveikinti pirmas, jeigu nespėjama pasisveikinti, nes klientas iš karto pradeda dėstyti savo klausimą – darbuotojas turi bent linktelėti galva; 
14.2. sveikinantis draudžiama naudoti trumpinius;
14.3. turi palaikyti akių kontaktą.

TREČIASIS SKIRSNIS
II ETAPAS. KLIENTO POREIKIŲ IŠSIAIŠKINIMAS

15. Klientus aptarnaujantis darbuotojas turi išsiaiškinti kliento poreikį, t. y. nustatyti, kokiu klausimu klientas kreipiasi, kokia informacija ar paslauga jam reikalinga, ir, pagal kompetenciją, kokybiškai ją suteikti. Jeigu klientas domisi ne bendra informacija, o klausia asmeninės informacijos - paprašyti asmens pateikti tapatybę patvirtinantį dokumentą (pasą, tapatybės kortelę). 
16. Jei kreipiasi iš anksto neužsiregistravęs klientas, kuriam reikalinga skubi paslauga (pvz., dėl išmokos mirus pensijos/kompensacijos gavėjui, privalomojo sveikatos draudimo ar kitų situacijų, asmeniui galinčių sukelti reikšmingų nepatogumų) ir tuo metu visi klientus aptarnaujantys darbuotojai yra užimti, klientui pasiūloma palaukti kol atsilaisvins jį aptarnauti galintis Klientus aptarnaujantis darbuotojas. Klientui nesutikus laukti, Klientus aptarnaujantis darbuotojas pasiūlo jį užregistruoti vizitui, nurodydamas galimus atvykimo laikus. Jeigu klientas sutinka, vykdoma išankstinė registracija bei suteikiama informacija apie galimus išankstinės registracijos būdus, vizito atšaukimą, registracijos duomenų pakeitimą. Jei klientas atsisako išankstinės registracijos, Klientus aptarnaujantis darbuotojas suteikia išsamią informaciją apie galimus išankstinės registracijos būdus.
17. Darbuotojas į klientą turi kreiptis pagarbiai, vartoti teigiamus žodžius, išlaikyti pozityvų ir neutralų bendravimo toną.
18. Darbuotojas, siekdamas išsiaiškinti kliento poreikius, turi: 
18.1. atidžiai išklausyti klientą, parodyti dėmesį veido išraiška, linktelėjimu;
18.2. prireikus paprašyti patikslinti kreipimosi esmę. Papildomus, patikslinančius klausimus užduoti tuomet, kai klientas baigia kalbėti ar padaro pauzę;
18.3. klientui pateikus daug įvairios informacijos, neaiškiai suformulavus klausimus ar problemą, apibendrinti pateiktą informaciją ir gauti pritarimą, kad klientas suprastas teisingai.
19. Jeigu Fondo administravimo įstaiga nekompetentinga išspręsti kliento klausimą, Klientus aptarnaujantis darbuotojas turi nurodyti institucijos, į kurią klientas turėtų kreiptis duomenis (pagal situaciją reiktų nurodyti šiuos kontaktinius duomenis: įstaigos pavadinimą, adresą, bendrą telefono numerį, el. paštą).

KETVIRTASIS SKIRSNIS
III ETAPAS. KONSULTAVIMAS

20. Konsultuodamas klientą, Klientus aptarnaujantis darbuotojas turi:
20.1. priimti prašymus, skundus, pranešimus ir kitus dokumentus. Priimant prašymą, Klientus aptarnaujantis darbuotojas turi patikrinti, ar pateikti visi dokumentai, kurių reikės sprendimui priimti, prireikus - paprašyti klientą pateikti informaciją ir dokumentus, kurių Fondo administravimo įstaiga pati negali gauti iš kitų Fondo administravimo įstaigų ar kitų institucijų arba kuriuos pagal galiojančius teisės aktus privalo pateikti pats klientas, bet jų nepateikia; 
20.2. konsultuoti klientą  Fondo administravimo įstaigų teikiamų paslaugų klausimais, glaustai pateikiant esminę informaciją apie galimus sprendimus, kurie gali patenkinti kliento poreikius; 
20.3. atsakyti į kliento klausimus; 
20.4. klientui išsakius abejones ar pateikus klaidingą nuomonę apie Fondo administravimo įstaigų teikiamas paslaugas, vykdomas procedūras, turi suteikti teisingą informaciją, paneigiančią kliento abejones;
20.5. siekiant užtikrinti vieningą klientų konsultavimą Fondo administravimo įstaigose, į bendro pobūdžio žodinius klientų paklausimus atsakyti remiantis Fondo valdybos interneto svetainėje www.sodra.lt pateikta informacija.  
21. Esant poreikiui, rekomenduojama Klientus aptarnaujančiam darbuotojui savo iniciatyva pateikti klientui informaciją apie įstatymų pasikeitimus, susijusius su klientui aktualiu klausimu.
22. Jei kliento klausimo sprendimas reikalauja papildomų kliento veiksmų, Klientus aptarnaujantis darbuotojas turi informuoti, kokius veiksmus klientas turi atlikti. Rekomenduojama užrašyti ant lapo veiksmus ir įteikti klientui.
23. Klientus aptarnaujantis darbuotojas turi vadovautis “vieno langelio“ principu. Jei Klientus aptarnaujantis darbuotojas neturi kompetencijos tuomet vykdomas Standarto 25 p.
24. Jei Klientus aptarnaujantis darbuotojas nežino tikslaus atsakymo ar reikia detalesnės konsultacijos, rekomenduojama paskambinti SIC vidinės pagalbos telefono numeriu +370 644 37966, tačiau draudžiama šiuo telefonu numeriu naudotis klientui, t. y. negalima leisti klientui pačiam kalbėti su SIC konsultantu (klientui nurodyto telefono numerio teikti negalima). Susiklosčius sudėtingai situacijai, esant galimybei, pakviečiamas atsakingas Fondo administravimo įstaigos veiklos skyriaus  darbuotojas.
25. Kai kliento žodinio prašymo negalima išspręsti iš karto, nepažeidžiant jo ar kitų asmenų, Fondo administravimo įstaigos interesų, arba, kai teisės aktai nurodo, kad atitinkami prašymai turi būti pateikti raštu, Klientus aptarnaujantis darbuotojas turi pasiūlyti klientui pateikti rašytinį prašymą. Klientams atsakymas turi būti pateiktas per įmanomai trumpiausią laiką priklausomai nuo situacijos, tačiau nepažeidžiant teisės aktuose bei kituose dokumentuose nustatytų terminų.
26. Klientus aptarnaujantis darbuotojas turi pasitikslinti, ar klientas gavo atsakymą į savo klausimus ir, ar pateiktą informaciją suprato.
27. Klientui pareiškus norą, kad jį aptarnautų kitas darbuotojas, sudaroma tokia galimybė neklausinėjant apie tokio pasirinkimo priežastis. Klientus aptarnaujantis darbuotojas turi informuoti klientą, kad pastabas dėl aptarnavimo jis gali:
27.1. pateikti Fondo valdybos interneto svetainėje adresu www.sodra.lt, pasirinkęs skiltį „Apklausa“;
27.2. paskambinęs Bendruoju telefono numeriu ir paspaudęs „1“ („Sodros“ paslaugos), tuomet paspaudęs „7“ (pasitikėjimo pranešimai), paspaudęs „1“ (aptarnavimo kokybė);
27.3. laisva forma parašyti savo pageidavimus, pasiūlymus, pastabas ir atsiliepimus. Juos gali palikti bet kuriam  darbuotojui, įmesti į pasiūlymų dėžutę;
27.4. parašyti pasiūlymų - pageidavimų knygoje.
28. Užtikrinti, kad klientas gautų reikiamą informaciją, todėl, esant būtinybei, klientas gali būti aptarnautas ne valstybine kalba. Tokiu atveju klientas turi pasirūpinti vertėjo dalyvavimu (nebent Klientus aptarnaujantis darbuotojas supranta ir gali aptarnauti klientą norima kalba), o susitikimo laikas gali būti suderinamas iš anksto.

PENKTASIS SKIRSNIS
IV ETAPAS. AKTUALIOS INFORMACIJOS PATEIKIMAS

29. Klientus aptarnaujantis darbuotojas, aptarnavęs klientą, turi informuoti apie aktualias Fondo administravimo įstaigos teikiamas paslaugas, kitus būdus gauti asmeninę informaciją ir/ar pasiūlyti informacinę medžiagą (lankstinukas, skrajutė ar kt.). Fondo valdyba gali nustatyti prioritetus, kokią aktualią informaciją darbuotojai turi pateikti klientams, keisti informaciją ir jos periodiškumą. 

ŠEŠTASIS SKIRSNIS
V ETAPAS. ATSISVEIKINIMAS

30. Atsisveikindamas su klientu, darbuotojas turi:
30.1. pasiteirauti ar klientas turi klausimų;
30.2. padėkoti (jei to reikalauja situacija);
30.3. mandagiai atsisveikinti;
30.4. leisti klientui ramiai susidėti daiktus, dokumentus.
31. Klientui, atėjusiam dėl laidojimo išmokos, padėkoti nerekomenduojama, galima nieko nesakyti, tik linktelėti galvą.
32. Jeigu klientas atėjo su vaiku (esant galimybėms) - pasiūlyti vaikui veiklos – paspalvinti piešinį.

V SKYRIUS
PRETENZIJŲ IR KONFLIKTŲ SPRENDIMAS

33. Iškilus konfliktui, Klientus aptarnaujantis darbuotojas turi išlaikyti ramybę ir kliento saugumo jausmą konfliktinėse situacijose bei išsiaiškinti kliento nusiskundimo priežastį (4 priedas):
33.1. įdėmiai, nepertraukiant išklausyti klientą, tiksliai išsiaiškinti, kuo jis skundžiasi;
33.2. neignoruoti kliento, o parodyti jam dėmesį veido išraiška, linktelėjimu. Negalima vartoti konfliktą paaštrinančių frazių (2 priedas, 4 priedas).
34. Kai problema sudėtinga, sprendimas nėra aiškus, o tiesioginio vadovo/patarėjo nėra darbo vietoje, registruojamas kliento skundas ar prašymas ir perduodamas atsakingiems darbuotojams. Klientui  aiškiai išaiškinama tolesnė klausimo nagrinėjimo tvarka ir terminai.
35. Jeigu kliento reikalavimai viršija Klientus aptarnaujančio darbuotojo įgaliojimus arba kompetenciją, arba jei klientas kategoriškai atsisako bendrauti, į pagalbą kviečiamas tiesioginis vadovas arba patarėjas. Nesant galimybei iškvieti tiesioginio vadovo ar patarėjo, klientui pasiūloma reikalavimus išdėstyti raštu.
36. Kai kliento pretenzijos yra nepagrįstos, klientui reikia pasakyti, kad suprantame jo situaciją, ir pateikti pagrįstus argumentus bei nurodyti priežastis, dėl kurių kliento pretenzijų negalima patenkinti.
[bookmark: _Hlk236743167]37. Jeigu klientas įžeidinėja aptarnaujantį darbuotoją, jam grasina arba asmens elgesys kelia pagrįstų įtarimų, kad asmuo yra apsvaigęs nuo alkoholio, narkotinių, psichotropinių ar kitų svaigiųjų medžiagų ir dėl to asmens neįmanoma tinkamai aptarnauti, darbuotojas įspėja tokį asmenį, kad aptarnavimas, pokalbis gali būti nutrauktas, ir prireikus nutraukia aptarnavimą, pokalbį. Rekomenduojama naudoti frazes, pateiktas 2 priedo lentelės „Rekomendacijos sudėtingoms klientų aptarnavimo situacijoms spręsti“ 2 eilutėje.
38. Klientai, akivaizdžiai apsvaigę nuo alkoholio ar narkotinių medžiagų, neaptarnaujami. Jų prašoma išeiti iš Fondo administravimo įstaigos. 
39. Jei klientas jaučiasi blogai, pasiūlyti vandens ir pasiteirauti, ar reikia kviesti greitąją medicinos pagalbą.

VI SKYRIUS
KONFIDENCIALUMO IR SAUGUMO UŽTIKRINIMAS

40. Bendraujant su klientu Klientus aptarnaujantis darbuotojas turi užtikrinti, kad darbo vietoje nebūtų su klientu nesusijusių asmenų. Kiti klientai, priėję per arti, mandagiai paprašomi pasitraukti nurodytu atstumu (į laukimo zoną ar panašiai). 
41. Ant stalo turi būti tik aptarnaujamo kliento dokumentai. Baigus aptarnauti, dokumentus reikia padėti taip, kad juose esanti informacija nebūtų matoma kitiems klientams. 
42. Draudžiama komentuoti ir aptarinėti bet kokią informaciją apie klientą viešai arba su asmenimis, kurie nesusiję su jo aptarnavimu.

VII SKYRIUS
KLIENTAI, TURINTYS SPECIALIŲJŲ POREIKIŲ

43. Kiekviename Priimamajame turi būti paskirtas Klientus aptarnaujantis darbuotojas, atsakingas už asmenų su negalia aptarnavimą. Atvykus tokiam klientui, atsakingas darbuotojas turi jį pasitikti, išsiaiškinti jo poreikį, palydėti iki aptarnavimo vietos ir, esant poreikiui, jį išlydėti.
44. Aptarnaudamas asmenis su negalia, Klientus aptarnaujantis darbuotojas turi elgtis kaip ir su visais klientais – natūraliai, nedemonstruojant gailesčio ar užuojautos.
45. Bendraujant su neįgaliojo vežimėlyje sėdinčiu asmeniu Klientus aptarnaujantis darbuotojas turi:
45.1. jei yra žinoma, kad su vežimėlyje sėdinčiu asmeniu reikės kalbėti ilgiau nei kelias minutes, rekomenduojama pritūpti arba atsisėsti šalia ant kėdės. Svarbu, kad su klientu būtų bendraujama viename akių lygyje. Jei nėra galimybės to padaryti, rekomenduojama atsistoti šiek tiek toliau nuo vežimėlio, kad žmogui nereikėtų žiūrėti į Klientus aptarnaujantį darbuotoją iš apačios. Jei Klientus aptarnaujantis darbuotojas dirba prie langelio, kai atvyksta klientas sėdintis vežimėlyje be lydinčio asmens, rekomenduojama patraukti klientui skirtą kėdę, kad klientas, sėdintis vežimėlyje, galėtų privažiuoti arčiau;
45.2. jeigu asmenį neįgaliojo vežimėlyje reikia nukelti nuo šaligatvio ar pakylos, rekomenduojama paklausti jo ar reikia pagalbos ir kaip tai padaryti. Asmuo turėtų pats pasakyti, už kurios vežimėlio dalies geriau paimti ir kaip nešti: veidu ar nugara į priekį;
45.3. klientui pageidavus ar Klientus aptarnaujančiam darbuotojui pasisiūlius padėti – pagelbėti klientui susidėti dokumentus, gautas pažymas ar pan.
45.4. kadangi asmeniui su negalia vežimėlis suteikia galimybę laisvai judėti beveik be kitų pagalbos, todėl vežimėliui, kaip ir asmeniui, rodyti atitinkamą pagarbą: nestumti, nesiremti ir neliesti vežimėlio, nepasiteiravus apie tai asmens;
45.5. jei į Fondo administravimo įstaigą  kreipėsi asmenį, sėdintį vežimėlyje, lydintysis asmuo, kuris turi visus reikiamus dokumentus dėl prašymo pateikimo ir teigia, kad pats asmuo su negalia yra automobilyje ar pan. – rekomenduojama, kad Klientus aptarnaujantis  darbuotojas, atlikęs visus reikalingus veiksmus bei atspausdinęs prašymą, kartu su lydinčiuoju asmeniu nueitų iki asmens ir įteiktų prašymą patikrinimui bei pasirašymui.
46. Bendraujant su asmeniu, besinaudojančiu ramentais, Klientus aptarnaujantis darbuotojas turi:
46.1. pasiteirauti, ar reikia pagalbos (pagal situaciją);
46.2. neimti asmens už rankų, nes, vaikštant su ramentais, rankos yra svarbios pusiausvyrai išlaikyti;
46.3. jeigu asmuo juda lėčiau, prisitaikyti prie jo tempo;
46.4. lipant laiptais, stengtis žengti vienodu ritmu.
47. Bendraujant su klientu, turinčiu klausos negalią, darbuotojas turi aiškiai artikuliuoti žodžius ir žiūrėti tiesiai į jį. Jei reikia, pasiūlyti bendrauti susirašinėjant.
48. Bendraujant su klientu, turinčiu kalbos sutrikimų, darbuotojas turi jo nepertraukinėti ir leisti pabaigti pradėtą mintį.
49. Bendraujant su klientu, kuriam padeda gestų vertėjas, darbuotojui rekomenduojama:
49.1. paklausti kliento, kur turėtų sėdėti gestų vertėjas;
49.2. vengti frazių „Kai versite, pasakykite jam...“. Klausti tiesiogiai asmens, o ne vertėjo (pavyzdžiui, „Kuo galiu padėti?“, „Kaip Jums patogiau?“ ir pan.);
49.3. kalbėti lėčiau, aiškiu ir normaliu tonu, kad vertėjas suspėtų išversti.
50. Bendraujant su psichine liga sergančiu asmeniu rekomenduojama:
50.1. palaikyti neįkyrų akių kontaktą, kontroliuoti veido išraišką, natūraliai kalbėti;
50.2. nerodyti jo išskirtinumo ir naudoti daugiau pozityvių teiginių (pavyzdžiui, „Taip“, „Suprantu“, „Sutinku“);
50.3. stengtis suprasti, kas gali asmeniui sukelti stresą;
50.4. kalbėti aiškiai ir paprastai, trumpais sakiniais, jei reikia, užrašyti informaciją;
50.5. pasitikslinti, ar asmuo teisingai suprato pateiktą informaciją;
50.6. kalbėti kaip su normaliu suaugusiu asmeniu;
50.7. jei nėra galimybės padaryti to, ko asmuo nori, reikia paklausti, kaip galima būtų jam padėti;
50.8. jeigu asmuo pradėjo elgtis neadekvačiai, stengtis išlikti ramiam ir bendrauti su asmeniu, paklausiant: „Kuo galiu padėti?“.
51. Bendraujant su asmeniu, turinčiu regos negalią:
51.1. rekomenduojama visuomet pirmam prisistatyti (pavyzdžiui „Laba diena, esu Vardenis Pavardenis, Klientų aptarnavimo skyriaus specialistas“);
51.2. apibūdinti pokalbio erdvę (pavyzdžiui „Priešais Jus yra stalas, o kėdė stovi Jums iš dešinės.“);
51.3. bendraujant  kalbėti įprastu tonu, rekomenduojama žiūrėti tiesiai į asmenį;
51.4. rekomenduojama kalbėti tiesiogiai: nesikreipti į šeimos narius ar lydinčius asmenis, ignoruojant neregį, kadangi kalbėti ir priimti sprendimus asmuo gali savarankiškai.

VIII SKYRIUS
DARBUOTOJŲ TARPUSAVIO ELGESYS. ĮVAIZDŽIO KŪRIMAS

52. Darbuotojai tarpusavyje turi bendrauti etiškai ir taktiškai. Jei sprendžiant kliento problemą darbuotojas kreipiasi į kitą darbuotoją pagalbos, ji turi būti geranoriškai suteikta.
53. Draudžiama išsakyti kritinių pastabų bendradarbiams, kritikuoti kitus darbuotojus girdint klientams. 
54. Fondo administravimo įstaigas reikia apibūdinti kaip patikimas institucijas, kurių pagrindinis uždavinys – teisingai vykdyti įstatymus bei užtikrinti kokybišką, greitą ir profesionalų klientų aptarnavimą.
55. Bendraudami su klientais, darbuotojai turi naudoti tik tikslius, patikrintus faktus ir duomenis. Mintis reikia reikšti vengiant galimybių jas daugiaprasmiškai interpretuoti, atsižvelgiant į tai, kad viešai reiškiama asmeninė nuomonė apie valstybės valdžios vykdomą politiką gali būti suvokiama kaip oficiali Fondo administravimo įstaigų nuomonė.
56. Reikia stengtis ne tik pateisinti, bet ir viršyti kliento lūkesčius. Klientų poreikiai gali būti skirtingi, tačiau lūkestį jie turi vieną – rasti atsakymą į jiems rūpimą klausimą.
57. Klientų akivaizdoje nekalbėti asmeniniais klausimais ir nekritikuoti klientų. 
58. Fondo administravimo įstaigoje susiklosčius neįprastoms aplinkybėms (įvykus nelaimingam atsitikimui, viešam skandalui, atvykus agresyviam, žiniasklaidos atstovais ir skundais grasinančiam klientui), galinčioms turėti viešą atgarsį žiniasklaidoje ir taip pakenkti įstaigos reputacijai, nedelsiant informuoti tiesioginį vadovą (jam nesant - jį pavaduojantį asmenį), kuris, esant reikalui, informuoja Fondo valdybos Komunikacijos skyriaus (toliau – Komunikacijos skyrius) vedėją (jam nesant – jį pavaduojantį asmenį) telefonu ar elektroniniu paštu, bei pateikia kuo detalesnę informaciją apie susiklosčiusią situaciją.  
59. Su žiniasklaidos atstovais, kurie atvyksta į Fondo administravimo įstaigą neinformavę iš anksto ir pradeda filmuoti ar rengti reportažą, darbuotojas turi bendrauti mandagiai, į pateikiamus klausimus atsakyti frazėmis: „Atleiskite, tačiau turiu šią informaciją patikrinti/patikslinti“, „Negaliu komentuoti šio klausimo, tačiau, Jums leidus, pakviesiu atstovą, kuris atsakys į Jums rūpimus klausimus“ ir pan. Apie tokius įvykius informuoti savo tiesioginį  vadovą (jam nesant – jį pavaduojantį asmenį), kuris toliau informuoja Fondo administravimo įstaigos direktorių (jam nesant – jį pavaduojantį asmenį) ir Komunikacijos skyriaus vedėją (jam nesant – jį pavaduojantį asmenį). 
60. Žiniasklaidos atstovai filmuoti ir fotografuoti Fondo administravimo įstaigoje gali tik tada, jei yra gavę Fondo administravimo įstaigos direktoriaus (jam nesant – jį pavaduojančio asmens) leidimą. 
61. Apie žiniasklaidos atstovų paklausimus ir į juos parengtus atsakymus Fondo administravimo įstaiga informuoja Komunikacijos skyriaus vedėją (jam nesant – jį pavaduojantį asmenį). Atsakymai derinami su Komunikacijos skyriaus vedėju (jam nesant – jį pavaduojančiu asmeniu).

IX SKYRIUS
KLIENTŲ APTARNAVIMAS DARBUOTOJŲ TARNYBINIŲ JUDRIOJO RYŠIO TELEFONŲ NUMERIAIS

62. Darbuotojas, skambindamas klientui iš tarnybinio judriojo ryšio telefono numerio (darbuotojų, kurių pokalbiai tarnybinių judriojo ryšio telefonų numeriais įrašomi, pareigybių sąrašas pateikiamas 5 priede), kurio pokalbiai įrašomi, turi:
62.1. prieš skambinant klientui apgalvoti pokalbio tikslą, susidaryti pokalbio planą ir pasiruošti visą reikalingą informaciją;
62.2. stengtis, kad telefonas skambėtų ne per trumpai, bet ir ne per ilgai – jei klientas neatsiliepia po 5 laukimo signalų, skambutis nutraukiamas;
62.3. mandagiai pasisveikinti ir prisistatyti: aiškiai ištarti savo užimamas pareigas, vardą, pavardę ir įstaigos pavadinimą;
62.4. paklausti, ar klientas gali šiuo metu kalbėti. Skambinant į mobilųjį telefoną paklausti, ar pašnekovui tuo metu patogu kalbėti (pavyzdžiui, „Ar galite skirti keletą minučių pokalbiui?“. Jei klientas užsiėmęs, reikia paklausti, kada galima paskambinti (pavyzdžiui, „Atsiprašau, kada galėčiau paskambinti Jums dar kartą?“). Jeigu surinktas ne tas telefono numeris, būtina mandagiai atsiprašyti;
62.5. įsitikinti, kad kalbama su tuo asmeniu, kuriam skambinama (jei pašnekovas neprisistato, įvardinamas jo vardas ir pavardė). Jei pokalbio metu turi būti pateikta asmeninio pobūdžio informacija, informuoti klientą, kad ši informacija gali būti pateikta tik jei klientas sutinka būti autentifikuotas Valstybinio socialinio draudimo fondo administravimo įstaigų tvarkomų asmens duomenų teikimo telefonu tvarkos aprašo 13 punkte nustatyta tvarka;
62.6. trumpai ir tiksliai pasakyti, kokiu tikslu skambinama (jeigu klientas atsako, kad gali kalbėtis);
62.7. pokalbio pabaigoje apibendrinti priimtus susitarimus, suplanuotus veiksmus ar pan.;
62.8. padėkoti už skirtą laiką;
62.9. palinkėti geros dienos;
62.10. skambinti klientui tik Fondo administravimo įstaigos nurodytu darbo metu;
62.11. jeigu pokalbis telefonu, dėl techninių priežasčių, nutrūko, perskambinti turėtų pokalbio iniciatorius;
62.12. jei darbuotojui, kalbant telefonu, suskamba asmeninis mobilus telefonas, darbuotojas privalo nutildyti skambutį ir tęsti pokalbį.
63. Reikia vengti:
63.1. pokalbį pradėti žodžiais „Jus trukdo...“, „Kaip sekasi?“ ir pan.;
63.2. skambinti klientui kelis kartus iš eilės teiraujantis vis naujos informacijos arba tikslinant jo duomenis. Stengtis išsiaiškinti ir surinkti reikiamą informaciją vienintelio skambučio metu.
64. Jei klientą reikia sujungti su kitu  darbuotoju (esant techninėms galimybėms):
64.1. pirmiausia pasiteiraujama kliento sutikimo;
64.2. darbuotojui, su kuriuo bus sujungtas klientas, perduodama, kokiu klausimu kreipiamasi, pradėto pokalbio esmė, skambinančiojo kliento vardas, pavardė, jei reikia, kiti reikalingi duomenys;
64.3. jei darbuotojo, su kuriuo mėginama sujungti klientą, tuo metu nėra, turi būti užrašomas skambinusio kliento asmens vardas, pavardė, telefono numeris, skambučio laikas, klausimo esmė ir pažadama klientui, jog kitas  konsultantas  jam paskambins. Grįžus konsultantui, su kuriuo buvo bandoma sujungti klientą, perduodama ši informacija;
64.4. darbuotojas, kuriam skambutis peradresuotas, turi pasisveikinti su klientu vardu, prisistatyti, pasitikslinti kliento poreikį ir tęsti pokalbį (pavyzdžiui, „Laba diena. Esu ... (pareigos, vardas). Mano kolega minėjo, kad (perfrazuojama tai, kas buvo išgirsta). Kaip suprantu ...?“).
65. Asmeninio darbuotojo telefono numerio be darbuotojo sutikimo klientui teikti negalima.
66. Jeigu klientas skambina į darbuotojo tarnybinio judriojo ryšio telefono numerį:
66.1. darbuotojas turi atsiliepti telefonu visą dieną Fondo administravimo įstaigos darbo laiku;
66.2. darbuotojas turi pakelti telefono ragelį ne vėliau kaip prieš trečią skambutį (pageidautina), išskyrus darbuotojus, kurie tuo metu aptarnauja klientą;
66.3. darbuotojas turi prisistatyti skambinančiajam, pasakydamas sutrumpintą institucijos pavadinimą, pavyzdžiui, „Sodros“ Trakų klientų Priimamasis, savo pareigas ir pavardę;
66.4. į skambinančio pasisveikinimą atsakoma „Laba diena“, „Labas rytas“, „Labas vakaras“. Pasisveikinant draudžiama vartoti trumpinius, pavyzdžiui, vietoj „Laba diena“ vartoti „Laba“;
66.5. kalbėti telefonu reikia taisyklinga lietuvių kalba, įtikinamai, ramiai, vartoti mandagius kreipinius, pavyzdžiui, „Jūs“, „Tamsta“, galima „Gerbiamasis“, „Gerbiamoji“,. Tęsiant pokalbį, darbuotojas turi paklausti, kuo jis gali būti naudingas klientui, ar kitaip parodyti savo dėmesį (pavyzdžiui, „Kuo galėčiau padėti?“, „Klausau Jūsų“). Darbuotojas turi būti mandagus, net ir tuo atveju, kai klientas kalba pakeltu tonu, leisti jam pasisakyti. Darbuotojas, aptarnaudamas klientą telefonu, turi atidžiai jį išklausyti, prireikus paprašyti plačiau paaiškinti prašymą. Papildomų klausimų klientui galima užduoti tik tuomet, kai klientas baigia kalbėti ar padaro pauzę. Darbuotojas gali nutraukti klientą, jeigu klientas kalba ilgai ir nesuprantamai, pavyzdžiui, „Atsiprašau, norėčiau patikslinti“;
66.6. darbuotojas turi  informuoti klientą, kad bendrojo ar asmeninio pobūdžio konsultacijos teikiamos SIC,  nurodyti bendrąjį telefono numerį +370 5 250 0883;
66.7. jeigu kalbant telefonu reikia paprašyti, kad klientas palauktų (reikia laiko surasti informaciją ir panašiai), turi būti paklausiama kliento, ar jis gali palaukti, ir glaustai paaiškinamos priežastys. Jei įmanoma, turi būti nurodoma, kiek maždaug reikės palaukti. Reikia sulaukti kliento atsakymo ir padėkoti, kad jis sutiko laukti;
66.8. bendraujant telefonu, pokalbiui su klientu būtina skirti visą dėmesį, stengtis, kad nebūtų jokių trukdžių:
66.8.1. nedirbti kompiuteriu, išskyrus atvejus, kai tai būtina teikiant paslaugą;
66.8.2. negalima šiurenti popieriaus, valgyti, klausytis įjungto radijo ar televizoriaus, čiaudėti ar kosėti į telefono ragelį;
66.8.3. bendravimo metu kalbėti nekeliant balso, aiškiai ir raiškiai, vengti emocionalių žodžių, nevartoti žargono. 
66.9. negalioja
66.10. baigiant pokalbį, reikia padėkoti už skambutį ir mandagiai atsisveikinti, pavyzdžiui, „Viso gero“, „Geros dienos“, „Gero savaitgalio“, nepaisant to, kad klientas skambino norėdamas pasiskųsti ar pareikšti pretenzijas. Darbuotojas padėkoja klientui už pareikštą pastabą, pretenziją, pavyzdžiui, „Ačiū, kad informavote“;
66.11. atsisveikinant su klientu, darbuotojas turi išlaikyti pozityvią balso intonaciją ir sulaukti, kol klientas pirmas padės ragelį.
67. Esant techninėms galimybėms:
67.1. paskutinę darbo dieną, prieš planuojamą nebuvimą darbe, darbuotojas turi peradresuoti savo telefono skambučius jį pavaduojančiam darbuotojui;
67.2. jei skamba kolegos, kurio šiuo metu nėra darbo vietoje, tarnybinis telefonas, darbuotojas turi, esant techninėms galimybėms, perimti skambutį arba atsiliepti jo telefonu.
68. Informacija, nesusijusi su Fondo administravimo įstaigų vykdomomis funkcijomis, neteikiama. Jeigu paklausimą telefonu gavusi Fondo administravimo įstaiga yra nekompetentinga atsakyti, darbuotojas rekomenduoja institucijos, į kurią klientas turėtų kreiptis kontaktinius duomenis (pagal situaciją reiktų nurodyti šiuos kontaktinius duomenis: įstaigos pavadinimą, adresą, bendrą telefono numerį, el. paštą).

X SKYRIUS
INFORMACIJOS TEIKIMAS ASMENIMS SU NEGALIA JŲ PASIRINKTAIS              PRIEINAMAIS BENDRAVIMO BŪDAIS

69. Informacija asmeniui su negalia pagal poreikį teikiama jo pasirinktu prieinamu bendravimo būdu, kai:
69.1. asmuo su negalia ar jo vienas iš tėvų (įtėvių), pilnamečių vaikų, ar globėjas (rūpintojas), sutuoktinis, aprūpintojas, asmens įgaliotas kitas asmuo arba asmeniui atstovaujantis jo nuolatinės gyvenamosios vietos savivaldybės mero nustatyta tvarka paskirtas socialinis darbuotojas, arba socialinės globos įstaigos, kurioje asmuo gyvena nuolat, socialinis darbuotojas (toliau – atstovas) pateikia (paštu, elektroninių ryšių priemonėmis) prašymą informaciją jam ar jo atstovaujamam asmeniui su negalia (kai prašymą teikia atstovas) teikti asmens su negalia pasirinktu prieinamu bendravimo būdu. Tais atvejais, kai asmeniui su negalia pateikti informacijos prieinamu bendravimo būdu nėra galimybės Viešojo administravimo įstatymo nustatytais terminais (pavyzdžiui, dėl didelės apimties turinio informacijos parengimas lietuvių gestų kalba, Brailio raštu ar lengvai suprantama kalba gali trukti iki 60 kalendorinių dienų ir daugiau), asmeniui su negalia informacija raštu pateikiama įprastu formatu, kartu informuojant apie terminą, kada jam bus pateikta informacija prieinamu bendravimo būdu;
69.2. asmuo su negalia ar jo atstovas išreiškia poreikį, asmeniui su negalia atvykus į Priimamąjį, gauti informaciją lietuvių gestų kalba, apie tai informavęs (paštu, elektroninių ryšių priemonėmis) ne vėliau kaip prieš 2 darbo dienas iki atvykimo;
69.3. Fondo administravimo įstaiga:
69.3.1. skleidžia informaciją visuomenės informavimo priemonėmis, kartu pateikdama informaciją lengvai suprantama kalba ir lietuvių gestų kalba; jei informacija pateikiama vaizdo ir (ar) garso įrašu, jo turinys, skirtas asmenims su regos ir (ar) klausos negalia, turi atitikti Informacijos teikimo asmenims su negalia jų pasirinktais prieinamais bendravimo būdais rekomendacijų (toliau – Rekomendacijos), patvirtintų Lietuvos Respublikos Socialinės apsaugos ir darbo ministro 2023 m. lapkričio 29 d. įsakymu Nr. A1 – 784, Vaizdo ir (ar) garso įrašų turinio, skirto asmenims su regos ir (ar) klausos negalia, rekomendacijas (Rekomendacijų 1 priedas);         
69.3.2. Fondo valdybos interneto svetainėje skelbia Interneto svetainėje skelbiamos nekintamos informacijos lietuvių gestų ir lengvai suprantama kalbomis rekomendacijose (Rekomendacijų 2 priedas) nurodytą informaciją, taip pat mobiliojoje programoje, kiek tai neprieštarauja Bendruosiuose reikalavimuose valstybės ir savivaldybių institucijų ir įstaigų interneto svetainėms ir mobilioms programoms, patvirtintuose Lietuvos Respublikos Vyriausybės 2003 m. balandžio 18 d. nutarimu Nr. 480 „Dėl Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo patvirtinimo“, nustatytai tvarkai.
         70. Fondo administravimo įstaiga gali atsisakyti teikti informaciją asmeniui su negalia jo pasirinktu prieinamu bendravimo būdu, jeigu, naudojantis Asmens su negalia teisių apsaugos agentūros prie Lietuvos Respublikos socialinės apsaugos ir darbo ministerijos (toliau – Agentūra) interneto svetainėje skelbiama skaičiuokle, atlikus neproporcingos naštos vertinimą pagal Neproporcingos naštos vertinimo kriterijus (Rekomendacijų 3 priedas), nustatoma, kad organizacinė ir (ar) finansinė našta Fondo administravimo įstaigai būtų didesnė už tikėtiną gauti naudą asmeniui su negalia ir galėtų sukelti neproporcingą naštą Fondo administravimo įstaigos vykdymui. Asmuo su negalia ar jo atstovas apie tai informuojamas prašyme nurodytu prieinamu bendravimo būdu. 
71. Atsižvelgiant į konkretaus asmens negalios pobūdį (klausos, regos, intelekto), informacija asmeniui su negalia ar jo atstovui, jiems išreiškus poreikį, rekomenduojama teikti bent vienu prieinamu bendravimo būdu:
71.1. Brailio raštu, vadovaujantis Lietuvos standarto LST ISO 17049:2017, LST ISO 17049:2017/NA:2019 „Prieinamas dizainas. Brailio rašto naudojimas ant ženklų, įrangos ir prietaisų“ redakcija lietuvių kalba kartu su nacionaliniu (informaciniu) priedu „Lietuvių kalbai pritaikyta Brailio rašto ženklų sistema“;
      71.2. garsinėmis ir (ar) vaizdinėmis priemonėmis, vadovaujantis Agentūros direktoriaus patvirtintomis rekomendacijomis dėl informacijos teikimo asmeniui su klausos negalia renginiuose ar asmeniui su klausos negalia teikiamoje rašytinėje informacijoje;
71.3. lengvai suprantama kalba, vadovaujantis Vilniaus universiteto Taikomosios kalbotyros instituto „Teksto lengvai suprantama kalba rengimo gairėmis“, kurios skelbiamos Vilniaus universiteto interneto svetainėje;
71.4. ekrano skaitymo programa ar įjungtu padidinto kontrasto režimu tinkamai perskaitomu elektroninio dokumento turiniu, pvz., tekstiniu formatu, atidaromu „Microsoft Word“, „Open Office Writer“ programine įranga, ar kitu tekstiniu formatu arba draugišku PDF formatu, sukurtu iš tekstinio formato, o ne skenuojant dokumentą.



XI SKYRIUS
KLIENTŲ APTARNAVIMAS, ATSAKANT Į ELEKTRONINIUS PAKLAUSIMUS

72. Darbuotojas, rašydamas klientams elektroninius laiškus ar atsakydamas į klientų paklausimus turi:
72.1. laiško/atsakymo temai naudoti aiškią ir nesudėtingą temos eilutę, kuri tiksliai nurodo elektroninio laiško esmę;
72.2. rašyti taisyklinga lietuvių kalba, rašant visada laikytis bendrų struktūros ir turinio reikalavimų;
72.3. naudoti ne mažesnį kaip Arial 14 pt dydžio šriftą;
72.4. tekstą rašyti lygiuojant jį pagal kairįjį kraštą;
72.5. užtikrinti tarpus tarp eilučių, lygius 25–30 proc. šrifto dydžio (nuo 1,15 eilutės). Pavyzdžiui, jei informacija pateikiama Arial 12 pt šriftu, rekomenduojame užtikrinti tarpus tarp eilučių bent 1,15 12 dydžio šrifto;
72.6. norint išskirti informaciją tekste, tekstą paryškinti;
72.7. jei pateikiamos lentelės, langeliai neturi būti sulieti. 
72.8. visada pasisveikinti. Sveikintis reikia žodžiais „Laba diena, gerb. (arba p.)“, „Gerb. Vardeni“, „Gerb. p. Vardeni“, „p. Vardeni“ ir panašiai. Po pasisveikinimo ar kreipinio dedamas kablelis arba šauktukas. Pasirinkus kablelį, pirmasis laiško žodis pradedamas mažąja raide;
72.9. rašyti dalykine kalba, trumpais sakiniais. Išlaikyti oficialų stilių, vengiant nereikalingų sakinių. Vengti specifinių terminų, dalykinio žargono, familiarumo (šypsenėlių, mažybinių žodelių ir pan.);
72.10. rašyti tik tai, kas būtina, svarbu;
72.11. suskirstyti tekstą pastraipomis pagal prasmę. Rekomenduojama, kad vienoje eilutėje būtų ne daugiau nei 70 ženklų, o turinys tilptų į 12 eilučių;
72.12. rašyti naudojant didžiąsias ir mažąsias raides. Draudžiama rašyti vien didžiosiomis raidėmis. Norint pažymėti svarbesnes teksto dalis, galima naudoti paryškintąjį šriftą, nerekomenduojama naudoti pabrauktąjį ar pasvirąjį šriftą; 
72.13. parašius laišką/atsakymą, perskaityti, įsitikinti, kad laiškas/atsakymas parašytas tinkamai, mandagiai atsisveikinti ir nurodyti savo rekvizitus, kurie turi atitikti Stiliaus vadove patvirtintus reikalavimus.
73. Adresato/kliento elektroninio pašto adresą perduoti kitiems galima tik šiam sutikus. Jei laiško gavėjas pagal kompetenciją yra kita įstaiga, laiškas persiunčiamas tai įstaigai, kartu informuojamas ir laiško siuntėjas. Elektroninio pašto adresu kreipiamasi tik tuo atveju, jeigu šis adresas įgytas tiesiai iš adresato arba yra viešai skelbiamas. Jeigu adresas įgytas iš trečiųjų asmenų, pirmose laiško eilutėse prisistatoma ir pranešama, iš kur sužinotas adresas. 
74. Klientui asmens duomenys elektroniniu paštu neteikiami, išskyrus atvejus, kai pats klientas išreiškia sutikimą, pateikęs prašymą (atvykęs į Fondo administravimo įstaigą ir pateikęs asmens dokumentą ar atsiuntęs paštu su asmens dokumento patvirtinta kopija), kuriame nurodo, kad atsakymą pageidauja gauti elektroniniu paštu. 
75. Paskutinę dieną prieš planuojamą nebuvimą darbe (pvz.: atostogas, komandiruotes ir pan.) darbuotojas turi nustatyti automatinį elektroninio pašto atsakymo šabloną, informuojantį, kiek laiko jo nebus darbe ir į ką klientas galėtų kreiptis darbo klausimais (būtina nurodyti darbuotojo el. pašto adresą ir telefono numerį, išskyrus atvejus, kai automatinio atsakymo lange skiltyje „Automatiškai atsakyti kiekvienam siuntėjui šiais laiškais“ pasirenkama „Ne mano organizacijoje“ – tokiais atvejais užtenka nurodyti darbuotojo, į kurį galima kreiptis darbo klausimais el. pašto adresą). 
Automatinio elektroninio pašto atsakymo šablono pavyzdys: 
„Laba diena,
dėkoju už laišką. Aš būsiu (esu) išvykęs iki... (data). Jūsų laišką perskaitysiu grįžęs.
Prireikus skubios pagalbos, prašome kreiptis į (vardas, pavardė, pareigos, tel. numeris ir el. pašto adresas)“. 
Parašius automatinį elektroninio pašto atsakymą, nurodyti savo rekvizitus, kurie atitiktų Stiliaus vadove patvirtintus reikalavimus (http://www.sodra.lt/lt/grafinis-stiliaus-vadovas).
76. Darbuotojas, gavęs kitiems Fondo administravimo įstaigų darbuotojams skirtą kliento laišką, turi nedelsiant jį persiųsti adresatams ir informuoti klientą.
77. Jeigu klientas pageidauja, atsakymas turi būti parengtas lengvai suprantama kalba / paprasta kalba ir (arba) pritaikytas prie specialių tam tikros grupės poreikių. 

XII SKYRIUS
KLIENTŲ KONSULTAVIMAS POKALBIUOSE INTERNETU
(angliškai „chat“)

78. Konsultantas, konsultuodamas klientą pokalbiu internetu, turi:
78.1. aptarnauti klientus eilės tvarka;
78.2. pasisveikinti. Rekomenduojama vartoti žodžių junginius „Laba diena“, „Labas rytas“, „Labas vakaras“. Pasisveikinant draudžiama vartoti trumpinius, pavyzdžiui, vietoj „Laba diena“ vartoti „Laba“;
78.3. rašyti taisyklinga lietuvių kalba, įtikinamai, vartoti mandagius kreipinius. Konsultantas turi būti mandagus, net ir tuo atveju, kai iš kliento pusės juntamas nepasitenkinimas, leisti jam pasisakyti. Konsultantas, aptarnaudamas klientą pokalbiu internetu, turi įsigilinti į kliento paklausimą, prireikus paprašyti patikslinti klausimą. Papildomų klausimų klientui galima užduoti tik tuomet, kai klientas baigia rašyti ar padaro pauzę;
78.4. rašyti dalykine kalba, išlaikyti oficialų stilių, vengiant nereikalingų sakinių. Vengti specifinių terminų, dalykinio žargono, familiarumo (šypsenėlių, mažybinių žodelių ir pan.);
78.5. rašyti naudojant didžiąsias ir mažąsias raides. Draudžiama rašyti vien tik didžiosiomis raidėmis;
78.6. aiškiai ir tiksliai atsakyti į kliento klausimus. Prireikus tikslinti atsakymą klientas informuojamas, kad tikslų atsakymą gaus per 3 darbo dienas;
78.7. baigiant pokalbį, padėkoti klientui už bendravimą ir mandagiai atsisveikinti, pavyzdžiui, „Viso gero“, „Geros dienos“, „Gero savaitgalio“, nepaisant to, kad klientas rašė norėdamas pasiskųsti ar pareikšti pretenzijas. Konsultantas padėkoja klientui už pareikštą pastabą, pretenziją, pavyzdžiui, „Ačiū, kad informavote“;
78.8. atsisveikinant su klientu, konsultantas turi išlaikyti pozityvumą ir sulaukti, kol klientas pirmas palieka pokalbį. Jei klientas neaktyvus daugiau nei 5 min., konsultantas gali baigti pokalbį informuodamas klientą, kad turėdamas daugiau klausimų jis gali pradėti pokalbį iš naujo.
79. Jeigu pokalbis internetu dėl techninių priežasčių nutrūko, pokalbį iš naujo turėtų pradėti pokalbio iniciatorius.

XIII SKYRIUS
KLIENTŲ KONSULTAVIMAS /KOMUNIKACIJA SU KLIENTAIS  FACEBOOK PASKYROJE

80. Facebook paskyroje klientams teikiama tik bendro pobūdžio informacija. Klientai, kurie teiraujasi asmeninės informacijos, pagal situaciją nukreipiami į kitus kanalus -  SIC, Fondo valdybos interneto svetainę ar asmeninę „Sodros“ paskyrą gyventojui ar draudėjui.  



XIV SKYRIUS
KLIENTŲ KONSULTAVIMAS SUTRIKUS
PROGRAMINĖS ĮRANGOS DARBUI

81. Sutrikus programinės įrangos darbui, įvykus eilių valdymo sistemos gedimui ar panašiai, Klientus aptarnaujantys darbuotojai turi informuoti skyriaus vedėją, jam nesant, jį pavaduojantį asmenį, vedėjas (jam nesant – jį pavaduojantis asmuo) imasi priemonių sklandžiam priimamojo darbo užtikrinimui. Klientus aptarnaujantis darbuotojas turi atsiprašyti kliento už techninius nesklandumus trumpai apibūdinti susidariusią situaciją, nurodyti tolesnę aptarnavimo eigą arba pasiūlyti susisiekti jam patogiu kitu metu. Jei klientui reikėjo palaukti, pašalinus techninius gedimus, tęsdamas aptarnavimą, Klientus aptarnaujantis darbuotojas turi padėkoti už laukimą, kad nebuvo priimtas jo prašymas, užklausa, pranešimas ar kita ir paprašyti dar kartą pateikti dokumentus arba priimti popierinius prašymus.

XV SKYRIUS
KLIENTAMS SIUNČIAMŲ DOKUMENTŲ RENGIMAS

[bookmark: _Hlk236743333]82. Klientams siunčiami elektroniniai ir (ar) popieriniai dokumentai turi būti rengiami vadovaujantis Valstybinio socialinio draudimo fondo administravimo įstaigų klientams skirtų raštų rengimo paprasta kalba gairėmis, patvirtintomis Fondo valdybos direktoriaus 2026 m.  liepos 31 d. įsakymu Nr. V-371 „Dėl Valstybinio socialinio draudimo fondo administravimo įstaigų klientams skirtų raštų rengimo paprasta kalba gairių patvirtinimo“, Rekomendacijomis, patvirtintomis Lietuvos Respublikos Socialinės apsaugos ir darbo ministro 2023 m. lapkričio 29 d. įsakymu Nr. A1 – 784, ir turi atitikti šiuos pagrindinius reikalavimus:
82.1. tekstą rašyti ne mažesniu kaip Arial 14 pt. dydžio šriftu, puslapio išnašas – Arial 12 pt. dydžio šriftu, įstaigos rekvizitus - ne mažesniu nei Arial 10 pt. dydžio šriftu; 
82.2. norint išskirti informaciją tekste, ją galima paryškinti, nerekomenduojama teksto pabraukti ar naudoti pasvirusį tekstą; 
82.3. tekstui struktūruoti naudoti antraštes su priskirtu antraštės atributu. Antraščių lygiai su priskirtu antraštės atributu naudojami nuosekliai, iš eilės, nepraleidžiant nė vieno lygio, pavyzdžiui, skyriaus pavadinimas (pirmojo lygio antraštė), poskyrio pavadinimas (antrojo lygio antraštė), skyrelio pavadinimas (trečiojo lygio antraštė). Jei pateikiamą tekstą būtina dar labiau struktūruoti – naudoti žemesnio lygio antraštes;
82.4. tekstas dokumentuose, lentelėse pateikiamas lygiuojant jį pagal kairįjį kraštą, išskyrus antraštes, kurios gali ar turi būti centruojamos, jei toks reikalavimas yra nustatytas teisės aktuose;
82.5. lentelių langeliai neturi būti sulieti; 
82.6. tekstą didžiosiomis raidėmis rašyti tik tuo atveju, jeigu yra būtina ir (ar) toks reikalavimas yra nustatytas teisės aktuose;
82.7. užtikrinti minimalų teksto ir fono kontrasto santykį 4.5:1 ne mažesniam nei 12 pt. dydžio šriftui arba 3:1 paryškintam (paryškintasis) tekstui;
82.8. pateikti tamsų tekstą šviesiame fone arba šviesų tekstą tamsiame fone, taip sukuriant didžiausią galimą kontrastą. Rekomenduojami geriausio kontrasto spalvų deriniai: juodas ar tamsiai mėlynas tekstas baltame ar šviesiai geltoname fone; baltas ar geltonas tekstas juodame ar tamsiai mėlyname fone;
82.9. užtikrinti tarpus tarp eilučių, lygius 25–30 proc. šrifto dydžio (nuo 1,15 eilutės). Pavyzdžiui, jei informacija pateikiama Arial 12 pt. dydžio šriftu, rekomenduojame užtikrinti tarpus tarp eilučių bent 1,15;
82.10. Norint tekste pateikti nuorodą į interneto svetainę, nuorodos tekstą žymėti mėlyna spalva bei pabraukti (pabrauktasis);
82.11. Jei dokumento supratimui svarbūs netekstiniai elementai, naudoti alternatyvų tekstą (išplėstinį aprašymą) netekstiniams elementams, pvz., nuotraukoms, diagramoms, paveikslėliams, logotipams (trumpai ir aiškiai aprašyti tai, kas atvaizduota netekstiniame elemente). Alternatyvus tekstas gali būti pateikiamas ir atskirame dokumento priede. Nesvarbius netekstinius elementus pažymėti kaip dekoratyvinius;
82.12. pateikti grafiko, diagramos ar kitos vaizdinės medžiagos informaciją ne tik spalviniu atitikmeniu, bet ir skirtingų formų užpildu arba įvardinti atskiras diagramos, grafiko ar kitos vaizdinės informacijos dalis;
82.13. Sukūrus elektroninio dokumento turinio projektą, panaudoti „Word“ dokumento pritaikymo asmenims su regos negalia tikrinimo įrankį ir, radus klaidų, jas ištaisyti.

XVI SKYRIUS
ELGESYS SUKLYDUS

83. Pastebėjęs klaidą, darbuotojas nedelsdamas turi imtis visų reikalingų priemonių klaidai ištaisyti. Prireikus, praneša klientui ir atsiprašo už savo ar kolegos padarytą klaidą bei informuoja, kaip ir per kurį laiką klaida bus ištaisyta. 
84. Jei apie padarytą klaidą informuoja klientas, darbuotojas turi dėmesingai išklausyti, padėkoti už padarytą pastabą (pavyzdžiui: „Ačiū už pastabą“, „Gerai, kad pasakėte“), atsiprašyti kliento už padarytą klaidą (ne tik už savo, bet ir už kolegos), nedelsdamas imtis reikalingų priemonių klaidai ištaisyti. Jei klaida negali būti ištaisyta iš karto, darbuotojas turi informuoti klientą, kokių bus imtasi priemonių klaidai ištaisyti ir per kiek laiko tai bus padaryta.

XVII SKYRIUS
DARBUOTOJŲ VEIKSMAI GAVUS NETEISĖTĄ ATLYGĮ

85. Jeigu darbuotojui norima įteikti neteisėtą atlygį, jis turi atsisakyti jį priimti, bei aiškiai pasakyti ir savo elgesiu parodyti, kad netoleruoja korupcinio pobūdžio nusikalstamos veikos bei neprovokuoti asmens duoti neteisėtą atlygį (kyšį) ir apie tokius atvejus informuoti už korupcijos prevenciją Fondo administravimo įstaigoje atsakingą asmenį. Toliau atliekami veiksmai, numatyti Valstybinio socialinio draudimo fondo administravimo įstaigų dovanų, gautų pagal tarptautinį protokolą ar tradicijas, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo bei veiksmų, gavus neteisėtą atlygį tvarkos apraše, patvirtintame Valstybinio socialinio draudimo fondo valdybos prie Socialinės apsaugos ir darbo ministerijos direktoriaus 2020 m. birželio 10 d. įsakymu Nr. V – 259 „Dėl Valstybinio socialinio draudimo fondo administravimo įstaigų dovanų, gautų pagal tarptautinį protokolą ar tradicijas, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo bei veiksmų, gavus neteisėtą atlygį tvarkos aprašo patvirtinimo“.

XVIII SKYRIUS
BAIGIAMOSIOS NUOSTATOS

86. Fondo administravimo įstaigų vadovai atsako už tinkamą ir kokybišką klientų aptarnavimą, darbuotojų bendravimą ir elgesį su klientais bei imasi prevencinių priemonių prieš Standarto nuostatų pažeidimus.
87. Esant situacijoms, kurios nereglamentuotos Standartu, reikia vadovautis protingumo principu, nepažeidžiant teisėtų kliento ir Fondo administravimo įstaigų interesų.
__________________________________________











Klientų aptarnavimo standarto 
1 priedas

Klientų aptarnavimo etapai:
I etapas – Pasisveikinimas. 
II etapas – Kliento poreikių išsiaiškinimas.
III etapas – Konsultavimas. 
IV etapas – Aktualios informacijos pateikimas (tai dienai aktualios informacijos perteikimas, papildomų paslaugų siūlymas). 
V etapas - Atsisveikinimas. 

POZITYVAUS POKALBIO SCENARIJUS 

	Aptarnavimo etapas
	SIC
	KAS

	Pasisveikinimas 
Kliento pasitikimas ir kontakto užmezgimas
	1.1. konsultantas pozityviai nusiteikia ir pakelia telefono ragelį;
1.2. prisistato „konsultantas (vardas) klauso“;
1.3. mandagiai ir maloniai pasisveikina: „Labas rytas“, „Laba diena“, „Sveiki“;
1.4. pasiūlo savo pagalbą: „Kuo galime padėti?“, „Kas Jus domina?“.

	1.1. darbuotojas pozityviai nusiteikia;
1.2. mandagiai ir maloniai pasisveikina: „Labas rytas“, „Laba diena“, „Sveiki“;
1.3. pasiūlo savo pagalbą: „Kuo galiu padėti?“,“ , Kuo galiu būti naudingas?“,  „Kas Jus domina?“.
1.4. turi stengtis pasisveikinti pirmas, jeigu nespėjama pasisveikinti, nes klientas iš karto pradeda dėstyti savo klausimą – darbuotojas turėtų bent linktelėti galva.

	Pasisveikinimas 
Darbuotojas laikosi išankstinės nuostatos klientui padėti ir yra geranoriškas kliento atžvilgiu
	2.1. skiria klientui laiko tiek, kiek jam reikia, neskubina;
2.2. bendravimo maniera mandagi ir šilta;
2.3. kalbos tempą derina su pašnekovo tempu;
2.4. kalba ramiu balso tembru, nekelia balso;
2.5. kalba aiškiai, taisyklinga lietuvių kalba, nevartoja žargono ir sudėtingų klientui nesuprantamų terminų.
Apibendrinimas: Konsultantas į klientą turi kreiptis  „Jūs“, „Tamsta“, galima „Pone“, „Ponia“  ar pan. Vartoti teigiamus žodžius: „Prašau“, „Taip“, „Dėkoju“, „Ačiū“ ir pan. Išlaikyti pozityvų ir neutralų bendravimo toną.
	2.1. skiria klientui laiko tiek, kiek jam reikia, neskubina;
2.2. bendravimo maniera mandagi ir šilta;
2.3. kalbos tempą derina su pašnekovo tempu;
2.4. kalba ramiu balso tembru, nekelia balso;
2.5. kalba aiškiai, taisyklinga lietuvių kalba, nevartoja žargono ir sudėtingų klientui nesuprantamų terminų.
Apibendrinimas:  Darbuotojas į klientą turi kreiptis  „Jūs“, „Tamsta“, galima „Pone“, „Ponia“  ar pan. Vartoti teigiamus žodžius: „Prašau“, „Taip“, „Dėkoju“, „Ačiū“ ir pan. Išlaikyti pozityvų ir neutralų bendravimo toną.

	Kliento poreikių išsiaiškinimas
	3.1. konsultantas atidžiai išklauso klientą, jo nepertraukdamas. Reaguoja į kliento klausimą, duodamas taip vadinamą žodinį „atgalinį (grįžtamąjį) ryšį“, naudodamas trumpus žodelius, pavyzdžiui: „Taip, taip“, „Suprantu“, tačiau juos taria kiek tyliau nei kalba klientas su tikslu – ne įsiterpti į pokalbį, o parodyti, kad konsultantas klausosi kliento ir yra pozityviai nusiteikęs  viso to, ką jis kalba, atžvilgiu;
3.2. parodo susidomėjimą ir iniciatyvą užduodant patikslinančius klausimus: „Ar naudojatės..?“, „Ar galite..?“, „Kada pateikėte..?“, Kokiu būdu pateikėte..?“, „Gal galėtumėte patikslinti..?“, „Ką Jūs turite omeny sakydamas..?“;
3.3. siekdamas kuo tiksliau išsiaiškinti kliento poreikius, ne tik užduoda klausimus, bet gali ir perfrazuoti pašnekovo mintis. Taip pašnekovas jausis išgirstas. Pavyzdžiui, pakartoja svarbiausias kliento frazes, mintis, padaro išvadas, apibendrina: „Iš viso to, ką pasakėte, supratau, kad Jums labiausiai rūpi...“, „Ar teisingai supratau Jūsų klausimą..?“.
	3.1. darbuotojas atidžiai išklauso klientą, parodo dėmesį veido išraiška, linktelėjimu, žodžiais: „Taip“, „Supratau „ ir pan.;
3.2. prireikus paprašo patikslinti kreipimosi esmę: „Gal galėtumėte patikslinti?“, „Gal galėtumėte išdėstyti išsamiau?“, „Ar Jūs...?“ ir pan. Papildomus, patikslinančius klausimus rekomenduojama užduoti tik tuomet, kai klientas baigia kalbėti ar padaro pauzę;
3.3. klientui pateikus daug įvairios informacijos, neaiškiai suformulavus klausimus ar problemą, darbuotojas apibendrina pateiktą informaciją ir gauna pritarimą, kad klientas suprastas teisingai: „Ar teisingai Jus supratau, kad ...?“, „Iš viso to, ką pasakėte, supratau, kad Jums labiausiai rūpi...“.


	Konsultavimas
Informacijos teikimas
	4.1. informacija suteikiama tik visiškai išsiaiškinus kliento poreikius;
4.2. suteikiama tiksli ir išsami klientą dominanti informacija;
4.3. siūlomi geriausiai kliento poreikius atitinkantys sprendimai;
4.4. skatindami klientą pasirinkti, aptariami su klientu alternatyvūs pasirinkimo variantai;
4.5. galima subtiliai pagirti kliento pasirinkimą: „Taip, Jūs teisingai supratote...“, „Esate tikrai pastabus...“, „Taip, Jūs esate visiškai teisus...“, „Taip, šis aspektas tikrai svarbus...“.
	4.1. informacija suteikiama tik visiškai išsiaiškinus kliento poreikius;
4.2. suteikiama tiksli ir išsami klientą dominanti informacija;
4.3. siūlomi geriausiai kliento poreikius atitinkantys sprendimai;
4.4. skatindami klientą pasirinkti, aptariami su klientu alternatyvūs pasirinkimo variantai;
4.5. galima subtiliai pagirti kliento pasirinkimą: „Taip, Jūs teisingai supratote...“, „Esate tikrai pastabus...“, „Taip, Jūs esate visiškai teisus...“, „Taip, šis aspektas tikrai svarbus...“.


	Aktualios informacijos pateikimas
 Tai dienai aktualios informacijos perteikimas, papildomų paslaugų siūlymas
	
	Aptarnavęs klientą, darbuotojas turi informuoti apie Jam aktualias Fondo administravimo įstaigos teikiamas paslaugas, kitus būdus gauti asmeninę informaciją ir/ar pasiūlyti informacinę medžiagą (lankstinukas, skrajutė ar kt.)

	Atsisveikinimas
Atsisveikinimas su klientu
	6.1. konsultantas pasitikslina ar visi klientui rūpimi klausimai buvo aptarti „Ar atsakiau į visus Jums rūpimus klausimus..?“, „Ar dar turite klausimų...?“;
6.2. apibendrinant pokalbį gali pakartoti esminius aptartus klausimus, pabrėžti kas būtų klientui svarbu ir įsidėmėtina;
6.3. pakviečia klientą skambinti ir ateityje:  „Kreipkitės, kai tik kils klausimų, malonu padėti. Džiaugiuosi kad radome sprendimą.“ „Gerai, kad išsiaiškinome situaciją.“
6.4. padėkoja klientui už skambutį: „Ačiū už skambutį“, „Ačiū, kad skambinote“;
6.5. baigiant pokalbį mandagiai atsisveikina: „Geros dienos“, „Gero savaitgalio“.
5.6. atsisveikinus sulaukia, kol klientas pirmas padės ragelį.
	6.1. darbuotojas pasiteirauja ar klientas turi klausimų: „Ar atsakiau į Jūsų klausimą?“, „Kuo dar galėčiau Jums padėti?;
6.2. padėkoja „Ačiū“(jei reikalauja  situacija), atsako į kliento padėką „Malonu, kad galėjau padėti“;
6.3. palinki: „Geros dienos“, „Gero savaitgalio“;
6.4. leidžia klientui ramiai susidėti daiktus, dokumentus;
6.5. klientui, atėjusiam dėl laidojimo pašalpos, padėkoti nerekomenduojama, atsisveikinant galima pasakyti „Stiprybės Jums“, „Sudiev“ arba nieko nesakyti, tik linktelėti galvą.



__________________________________________























Klientų aptarnavimo standarto 
2 priedas


KONFLIKTINIO POKALBIO SCENARIJUS

	Eil. Nr.
	KĄ DARYTI?
	KAIP DARYTI?

	FRAZĖS

	1.
	IŠKLAUSYTI 
(išlikti ramiems, kontroliuoti emocijas)
	Leisti klientui išsakyti problemą iki galo – nepertraukinėti („garo nuleidimas“)
	

	2.
	PATIKSLINTI NEPASITENKINIMO PRIEŽASTĮ (pagal poreikį) 
(neklausinėti be reikalo, neieškoti kaltų, neprieštarauti, neignoruoti)
	Išklausinėti, pateikiant aiškius klausimus
	„Ką Jūs turite galvoje sakydamas...?“
„Norėčiau pasitikslinti...“ 
„Gal galėtumėte papasakoti plačiau...?“

	
	
	Perfrazuoti kaip teisingai supratote klientą
	„Ar aš teisingai Jus supratau, kad ...?“
„Kaip suprantu, daugiausia nepatogumų Jums sukėlė...“

	3.
	PARODYTI SUPRATIMĄ. ATSIPRAŠYTI, JEI TO REIKALAUJA SITUACIJA
(būti dėmesingu, jautriu, girdėti klientą)
	Padėkoti už išsakytą pastabą ar pretenziją
	„Ačiū, kad informavote...“
„Tai pakankamai svarbu Jūsų situacijoje. Aš tikiu, kad tai bus galima išspręsti.“

	
	
	Neaštrinti konflikto. Negalima vartoti konfliktą paaštrinančių frazių
	Nevartotinos frazės: „Nusiraminkite...“
„Turite, privalote...“
„Kodėl?“ (pavyzdžiui, „Kodėl nesikreipėte anksčiau?“)
„Jūs nesuprantate...“
„Jūs nepasakėte...“
„Aš įsitikinusi (-ęs), kad Jūs...“ „Nešaukite ant manęs“
„Negalime“
„Neišeina“
„Nežinome“

	
	
	Paaiškinti kaip vertinate situaciją, jei reikia sutikti, kad kaltinimas turi pagrindą

Neignoruoti kliento, o parodyti jam dėmesį žodžiais, veido išraiška, linktelėjimu 

	„Aš suprantu, kaip tai nepatogu...“
„Aš suprantu Jūsų nepasitenkinimą..“
„Aš sutinku, kad dėl to Jus patyrėte daug  nepatogumų...“ „Aš sutinku, kad mes turime rasti greitą sprendimą...“
Aš suprantu Jūsų padėtį...“
„Taip, suprantu“
„Taip, tai nemaloni situacija“
„Suprantama, kad norite gauti tikrai kokybiškas paslaugas...“

	
	
	Atsiprašyti už padarytą klaidą 
ar už tą laiką, kurį teks laukti, klaidos patikrinimui (SIC)
	„Man labai gaila, kad taip atsitiko...“
„Apgailestauju, kad Jums teko laukti...“
„Atsiprašome, kad patyrėte daug nepatogumų...“
„Atsiprašome, tai tikrai bus ištaisyta“
„Atsiprašome dėl įvykusios klaidos“

	4.
	PASIŪLYTI SPRENDIMĄ
(prisiimti atsakomybę asmeniškai, nieko nekaltinant ir neieškant kaltų)
	Pasiūlyti sprendimą, galimas sprendimo alternatyvas ir nurodyti kas bus padaryta
	„Ar sutinkate su tuo, kad...“
„Kaip žinote...“
„Šioje situacijoje, geriausias sprendimas Jums būtų...“
„Ar nemanote, kad...?“

	
	
	Jeigu negalima pateikti sprendimo iš karto – susitarti su klientu dėl pateikimo būdo ir laiko
	„Ar jūs sutinkate, kad...?“
„Ar galėčiau...?“
„Noriu tinkamai išspręsti Jūsų problemą, tačiau turėčiau patikslinti informaciją (Jūsų situaciją)“

	
	
	Jeigu klientui netinka pasiūlyti problemų sprendimo būdai ir klientas toliau dėsto reikalavimus, pasakyti klientui, kad suprantate jo situaciją ir pateikti pagrįstus argumentus kodėl negalima patenkinti jo pretenzijų
	„Aš suprantu, kad Jūs norite, jog tai būtų išspręsta, bet aš esu įsitikinus, jog Jūs suprantate, kad turime vadovautis teisės aktais, kurie reglamentuoja tokią tvarką“
„Suprantu Jūsų nepasitenkinimą, bet turiu Jus informuoti, kad ...“ „Aš noriu Jums padėti viską teisingai suprasti“

	
	
	Jeigu kliento reikalavimai viršija darbuotojo įgaliojimus arba kompetenciją, arba jei klientas kategoriškai atsisako bendrauti, į pagalbą kviečiamas tiesioginis vadovas (KAS)

Jei kažkas yra geriau kvalifikuotas toje srityje, tuomet leidžiama perduoti klientą jam/jai (SIC)
	

	5.
	PADĖKOTI IR ATSISVEIKINTI
(išlaikyti geranorišką santykį ir pozityviai užbaigti pokalbį)
	Pasitikslinti ar klientas liko patenkintas problemos sprendimu;

Padėkoti ir atsisveikinti
	„Ar atsakiau į visus Jums rūpimus klausimus?“
„Džiaugiuosi, kad mes viską išsiaiškinome“






REKOMENDACIJOS
SUDĖTINGOMS KLIENTŲ APTARNAVIMO SITUACIJOMS SPRĘSTI

	Eil. Nr.
	Situacija
	Galimi veiksmai, rekomenduojamos frazės

	Konflikto valdymas ir ribų nustatymas

	1.
	Klientas neleidžia konsultantui įsiterpti, reiškia kaltinimus ir priekaištus, jo netenkina joks atsakymas. Klientas kartoja tuos pačius kaltinimus kelis kartus
	„Gerai, kad skambinate dėl ....“
„Girdžiu, ką sakote, kad Jūsų netenkina atsakymas....“
„Jei būtų galimas kitas sprendimas, aš Jus informuočiau. Girdžiu, kad tikėjotės kito sprendimo, bet taip yra pagal šiuo metu galiojančius įstatymus.“
„Jūs paskambinote dėl šito klausimo ...., aš Jums pateikiau atsakymą. Ar dar turite papildomų klausimų?“
„Turiu patikslinti, koks Jūsų kreipimosi tikslas? Koks Jūsų klausimas?“
„Mes galime ilgai diskutuoti apie įstatymus, bet man dabar rūpi Jūsų situacija. Sakykite prašau...“
„Sukonkretinkite, prašau klausimą". 
„Prašau leisti pabaigti informuoti jus“
„Prašau leisti pabaigti konsultaciją.“
„Aš girdžiu, kad Jums yra pikta, bet Jūs neleidžiate man Jums padėti, jaučiuosi puolamas (paminėti kliento vardą), ar galime toliau tęsti pokalbį?“

	2.
	Klientas keikiasi, įžeidinėja, grasina ar užgaulioja darbuotoją ar konsultantą
	„Suprantu Jūsų nepasitenkinimą, tačiau aš neprivalau klausytis Jūsų įžeidinėjimų. Laukiu Jūsų klausimo, kitu atveju būsiu priverstas (-a) baigti mūsų pokalbį“;
„Aš negalėsiu tęsti konsultacijos, jei ir toliau taip elgsitės“;
„Prašau jūsų nesikeikti (negrasinti ir pan.), nes pokalbio nebetęsiu”.

Pasakius 1 iš aukščiau nurodytų frazių ar kitaip perspėjus 1 kartą ir jei nepagarbus elgesys nesiliauja – galima nutraukti su klientu pokalbį, jį apie tai informuojant, pavyzdžiui:
„Konsultacija baigta. Turiu atsisveikinti.“
„Pokalbis baigtas. Turiu atsisveikinti.“
 
Nutraukus konsultaciją Bendruoju telefono numeriu, esant techninei galimybei, klientui transliuojamas automatinis įrašas:
„Dėkojame, kad kreipėtės į „Sodros“ informacijos centrą. Apgailestaujame, tačiau šis pokalbis buvo nutrauktas dėl Jūsų nepagarbaus elgesio mūsų darbuotojo atžvilgiu. Jei turite klausimų, maloniai prašome kreiptis pakartotinai. Dėkojame už supratimą ir linkime geros dienos.”

	3.
	Klientas teigia, kad kreipsis į teismą, į žiniasklaidą
	„Taip, Jūs turite teisę kreiptis į teismą, tačiau mes turime vadovautis Lietuvoje galiojančiais įstatymais“.
Tęskite pokalbį toliau: „Kreiptis į teismą / žiniasklaidą galite bet kada vėliau. Dabar dar turime aptarti ... ir ...“.

	4.
	Klientas nesutinka su pateiktu atsakymu
	„Suprantu, kad tikėjotės kito sprendimo. Dabar žinote visą reikalingą informaciją ateičiai. Ar turite kitų klausimų?“
„Jeigu nepateiksite reikiamo dokumento, tai ką galvojate daryti?...“ , pasekmės: „Turiu informuoti, kad ... Taigi, raskite galimybę tai padaryti“
„Taip, jūs norite kitokio atsakymo, bet aš negaliu nieko kito pasakyti. Jei Jūs kaltinsite „Sodrą“ ar pyksite, atsakymas nepasikeis“. 
„Girdžiu, ką sakote, Jūsų netenkina atsakymas. Girdžiu, kad tikėjotės kito atsakymo“
Rekomenduojama sakyti „Girdžiu“, o ne „Suprantu Jus“. Ypač tinkama, kai klientas šaukia: „Jei būtų galimas kitas sprendimas, aš Jus informuočiau. Girdžiu, kad tikėjotės kito sprendimo, bet taip yra pagal šiuo metu galiojančius įstatymus“.
„Informaciją Jūs jau išgirdote, ar dar turite klausimų?“
„Jūs paskambinote su klausimu......, gavote atsakymą.....“.

	5.
	Klientas provokuoja: „Nieko Jūs čia neveikiate / kavą geriate / mano pinigus vagiate“
	„Klausau Jūsų, kokių klausimų turite „Sodrai“? 
„Aš noriu Jums padėti, kokių turite klausimų? Dabar neaptarinėsime, kas vagia pinigus ar kas geria kavą. Jeigu neužduosite klausimų, aš negalėsiu Jums padėti“

	6.
	Klientui nereikia „Sodros“ pagalbos ar informacijos 

	„Patikslinsiu, ar Jums reikalinga informacija / pagalba dėl išmokų / pensijų / privalomojo sveikatos draudimo / ...?“
„Suprantu Jūsų klausimą / norą, tačiau tai nėra susiję su „Sodros“ veikla / tai nėra klausimas „Sodrai“, todėl turiu užbaigti pokalbį. Ačiū už skambutį / už apsilankymą, viso geriausio“
„Nesulaukęs (-usi) Jūsų atsakymo į mano klausimą, kokia informacija Jums reikalinga, turėsiu baigti mūsų pokalbį. Ačiū už skambutį / apsilankymą, viso geriausio“
„Negaliu atsakyti į Jūsų klausimą, nes jo nesupratau. Kai tik patikslinsite – pasistengsiu Jums atsakyti.“

Kai klientas klausia: „Ką veiksite šiandien vakare?“, sako „Koks gražus Jūsų balsas“ ar pan., rekomenduojama atsakyti: „Dėkoju, tačiau kokių klausimų turite „Sodrai“? Laukiu jūsų klausimo kaip „Sodros“ konsultantas/-ė. Nesulaukus konkretaus klausimo, turėsiu užbaigti pokalbį“. 

	7.
	Kai klientas klausia: „Iš ko man gyventi?“
	„Šito neturiu teisės komentuoti ir dalinti patarimų. Kaip sakiau, išmoką gausite ...“

	8.
	Kai klientas nesutinka pateikti savo duomenų (asmens kodo, el. pašto adreso ir kt.), nors to reikia konsultacijai suteikti
	„Lauksime Jūsų skambučio tada, kai jau turėsite / būsite pasiruošęs pateikti šiuos duomenis / elektroninį paštą.“


	Informacijos tikslinimas ir poreikio išsiaiškinimas

	9.
	Sudėtinga išsiaiškinti kliento poreikį
	Nekomentuoti, neskubėti daryti išvadų. 
„Ačiū, kad paskambinote. Noriu pasitikslinti situaciją, tad užduosiu Jums kelis klausimus: 1. ..., 2. ..., 3. ...“
„Tuojau išsiaiškinsime. Sakykite, prašau, kas Jus nukreipė pas mus?“
„ Kol kas nepasižymėjau Jūsų klausimo“
„Turiu patikslinti, koks Jūsų kreipimosi tikslas? Koks Jūsų klausimas?“
„Nesulaukęs (-usi) Jūsų klausimo, lauksiu skambučio kitą kartą. Neskubėkite, pagalvokite ir susisiekite Jums tinkamu būdu. Ačiū už skambutį.“ 
„Atsiprašau, dar patikslinsiu / nesupratau / neišgirdau“ 
„Noriu Jus aiškiai suprasti. Pakartokite, prašau, ...“
„Ar aš teisingai Jus supratau, ...“
„Jeigu šalia Jūsų kas nors yra, pakvieskite prie telefono“
„Susitarkime taip: jei atsakote „TAIP“ – garsą duodate, jei atsakote „NE“ – tylite“ 
„Jūs paskambinote į Sodrą, dabar kalbame ne apie Jūsų  ligą, bet apie .... Ar Jūs norėtumėte išgirsti atsakymą? Kai tik būsite pasiruošęs išgirsti, aš Jums suteiksiu informaciją“
„Mes galime ilgai diskutuoti apie įstatymus, bet man dabar rūpi Jūsų situacija. Sakykite prašau...“
„Sukonkretinkite, prašau, klausimą"
„Prašau leisti pabaigti informuoti jus.”
„Prašau leisti pabaigti konsultaciją.“

	10.
	Klientas galimai turi intelekto ar psichikos sveikatos sutrikimų
	„Gerai, kad skambinate“
„Ačiū už pranešimą / informaciją / skambutį“.
„Aš noriu Jums padėti. Padėkite ir Jūs man suprasti... 
„Esu čia tam, kad jums padėčiau“
„Prašau man padėti Jus suprasti. Sakykite, prašau, ...“

	11.
	Klientas elgiasi / kalba neadekvačiai pagal savo situaciją, bendrauja nerišliai

	Būsenos „atspindėjimas“: „Girdžiu, kad esate susirūpinęs / suirzęs / piktas“
Neauklėti, neteigti, kad klientas neteisus: „Man yra nežinoma ši informacija, norėčiau Jums padėti dėl .... (įvardinti konkretų kreipimosi tikslą, tiesiog pacituoti skambinančiojo žodžius)“
„Suprantu, kad esate susirūpinęs dėl..., tačiau turiu Jus informuoti, kad čia galite kreiptis dėl ...“
„Turiu patikslinti: kokia pagalba / informacija Jums reikalinga šiuo metu iš mano pusės?“ 
„Kuo Jums galėčiau padėti?“
Galima į klientą kreiptis vardu – tai gali padėti klientui išgirsti konsultantą (rekomenduojama vardą naudoti ne daugiau nei du kartus pokalbyje)

	12.
	Ilgo pokalbio valdymas
	„Ačiū, gavau Jūsų klausimus. Situacija yra tokia: ... Toks sprendimas: ...“
„ Ar turite kitų klausimų?“
„Kaip aptarėme, iš Jūsų pusės reikalingi tokie veiksmai...“
„Ar turėtumėte kitų klausimų? Jeigu ne, dėkoju už skambutį. Gražios dienos.“

	13.
	Kai klientas informuoja konsultantą, kad įrašinėja pokalbį
	„Jūs turite teisę įrašyti pokalbį, bet prašau ši pokalbį naudoti tik asmeniniais tikslais.“
„Taip, Jūs turite tokią teisę, tačiau aš nesutinku, kad Jūs viešintumėte mano duomenis. Naudokite tik asmeniniais tikslais“.

	Emocinis palaikymas ir santykio užtikrinimas

	14.
	Kai klientas verkia
	„Jūs verkiate, ar mes galime tęsti konsultaciją, ar Jums būtų patogu tęsti konsultaciją kitu laiku?“

	15.
	Rekomenduojama konsultacijos pabaiga
	Pokalbio pabaiga – būdas užtikrinti pasitikėjimą ir konstruktyvius, pagarbius santykius. Rekomenduojamas „Perrėminimo“ (angl. Reframing) metodas, t. y. kitos prasmės suteikimas: 
„Kaip gerai, kad...“:
„... rūpinatės šiuo klausimu“
„... išsiaiškinome situaciją“
„... gavote visą informaciją apie ...“
„... išsiaiškinote, kas Jums yra svarbu”
„... sužinojote, kaip yra iš tiesų“
„... pasitvirtinote savo žinias“
„... išsprendėme, sutvarkėme, kad galėjau padėti savo darbu“

Pozityvi pabaiga po sudėtingo bendravimo:
„Džiaugiuosi, kad mes viską išsiaiškinome. Esu tikras (-a), kad ateityje mūsų darbas vyks sklandžiai“.

	16.
	Kaip išreikšti rūpestį dėl situacijos
	„Apgailestauju dėl ... Šiuo atveju galiu ...“
„Apgailestauju. Nežinau, kiek mano žodžiai Jums padės. Suprantu, kad dabar kyla nepasitenkinimas, kai sužinojote...“ 
„Man rūpi jūsų situacija, aptarkime ką galime padaryti.“

Empatišku balsu galima palinkėti „Sveikatos“, tačiau ne „Pasveikti“ (prisiminkite, kad kai kurios ligos yra neišgydomos)

Kilus kliento nepasitenkinimui: „Apgailestauju... Mes galėtume ilgai diskutuoti, tačiau yra taip, kaip yra, pagal šiuo metu galiojančius įstatymus / reikalavimus“ (taip grąžiname klientą į „Suaugusiojo“ poziciją)

	17.
	Frazės, kurios ramina klientą ir kelia pasitikėjimą
	„Gerai, kad klausiate/tikslinatės“;
„Išsiaiškinsime. Ačiū, kad laiku informavote, kad pastebėjote“;
„Padarėme ir Jūs, ir aš viską, ką šioje situacijoje galėjome padaryti“;
„Supratau situaciją. Visą reikiamą informaciją pateikiau. Dabar kviečiu imtis aptartų veiksmų.“
Klientui provokuojant ir laukiant kitokio atsakymo, nei išgirdo iš konsultanto: „Tai – aiški ir vienareikšmiška situacija. Informaciją Jūs jau išgirdote. Ačiū už skambutį“
„Ačiū, gavau informaciją, tuojau pat žiūriu, ką galime padaryti“;
„Ačiū, kad rūpinatės“
„Ačiū, kad klausiate“
„Ačiū, kad tikslinatės“

Paguoskite: „Šita sistema (pvz. EGAS, prašymo forma) yra sudėtinga. Aš jus palydėsiu žingsnis po žingsnio, net neabejoju, kad Jūs pats žinote, bet kadangi Jūs pats paskambinote ar tęsime tuos žingsnius kartu?“

Venkite sakyti „Ačiū už nuomonę“, nes tokia frazė parodo, kad kliento patirtis nesvarbi.

	18.
	Kliento patirties valdymas
	Kaip valdyti pokalbį, kad klientas nepajaustų:
· Ignoravimo: „Klausau Jūsų. Girdžiu Jus. Supratau situaciją. Yra toks sprendimas (pristatau)“. 
· Ironijos (jausmas „Darbuotojas mane auklėjo“): „Kaip žinote, kaip tikriausiai jau matėte, skaitėte, ...“ 
· Skubinimo: „Mes viską aptarėme, liko tik trys klausimai“, „Matau, dar turime kelias minutes pabaigti“. 
· Kaltinimo (nesakykite „Yra aiškiai parašyta“; „Kodėl anksčiau nesakėte?“): „Gerai, kad pasakėte / tikslinate / paskambinote / atvykote“. 
· Informacijos trūkumo: „Ar pakanka šios informacijos?“, „Ar turite kitų klausimų?“
· Atsainaus požiūrio į kliento problemą: „Man rūpi Jūsų situacija, tad noriu, kad išgirstumėte ir imtumėtės reikiamų veiksmų. Tik Jūs tai galite padaryti, už Jus niekas neturi teisės“

	19.
	Kaip informuoti klientą, kad reikės palaukti (paskirto apsilankymo laiko, sprendimo, išmokėjimo)?
	„Ačiū už kantrybę  / už supratimą“
„Apgailestauju, dar prašysiu palaukti. Darome viską, ką galime, kad būtų laiku.“
„Jūsų situacija reikalavo daugiau išsamesnės analizės, ačiū už kantrybę, ačiū, kad palaukėte atsakymo“. 
Kai konkretaus laiko pasakyti negalite: „Visada siekiame išspręsti situaciją kaip galima greičiau. Laukite, prašau, atsakymo iš manęs šiandien nuo 15.00 val.“
Jei vis dar neturite atsakymo, atlikite tarpinį skambutį: „Tik susisiekiau pranešti, kad informacija dar tikslinama. Kaip tik turėsiu sprendimą, iš karto su Jumis susisieksiu.

	20.
	Kai reikia komunikuoti apie „Sodros“ klaidą ar informacinės sistemos sutrikimą
	Vietoje „Atsiprašau“ sakykite:
„Tikslinu situaciją“
„Dar kartą patikrinau / peržiūrėjau Jūsų situaciją ir radau sprendimą: yra galimybė... „
„Papildau informaciją, remiantis naujausiomis galimybėmis“
„Apgailestauju, kad įsivėlė klaida. Ačiū, kad apie ją informavote, tuojau pat galėjome ištaisyti“.
„Ateityje, jei pastebėtumėte netikslumus, iš karto praneškite. Dėkoju Jums už pastabumą / greitį“
„Apgailestauju, kad Jums teko tai patirti. Man labai nemalonu, kad įsivėlė tokia klaida. Ačiū Jums, kad pranešėte. Padarysiu viską, kad išsiaiškinčiau, kodėl tai įvyko ir kad tokios situacijos nepasikartotų. Ačiū Jums už supratimą.“
„Apgailestauju, tačiau dėl informacinės sistemos sutrikimo dabar negaliu pateikti atsakymo. Ar galėtumėte palaukti arba aš jums perskambinsiu?“ „Ačiū už kantrybę/ ačiū už supratimą, dabar jau turiu tikslų atsakymą“

	Kitos situacijos

	21.
	Kai klientas labiau pasitiki dirbtinio intelekto įrankio atsakymu
	„Šaunu, kad pasidomėjote. Kaip žinote, dažnai dirbtinis intelektas pateikia tik bendras situacijas ir neanalizuoja ir neturi tiksliu Jūsų duomenų, todėl greičiausiai ir skambinate pasitikslinti.“
„Suprantame, kad naudojatės įvairiais informacijos šaltiniais, įskaitant dirbtinio intelekto įrankius. „Sodra“ remiasi šiuo metu galiojančiais įstatymais.“

	22.
	Kai klientas skambina dėl klausimo, į kurį jau anksčiau gavo atsakymą
	„Jūs jau gavote atsakymą, matau, kad skambinote šiandien, ar turite papildomų klausimų? Jeigu ne, atsakymas nesikeičia. Ačiū už skambutį.“
„Ačiū, kad tikslinatės. Atsakymas nesikeičia.“
Jei klientas nesiklauso atsakymo: „Suprantu, kad Jūs nenorite išgirsti atsakymo, bet aš privalau informuoti Jus, nes jūs uždavėte klausimą.“

	23.
	Kai klientas prašo konsultanto nekelti balso tono
	„Gerai, kad pasakėte, kalbėsiu ramiau.“

	24.
	Kai klientas lygina kitų valstybių ir Lietuvos praktiką
	„Galbūt užsienyje yra taip, kaip Jūs sakote. Bet grįžtame prie Jūsų klausimo...“



__________________________________________
























Klientų aptarnavimo standarto
3 priedas

ASMENINĖS INFORMACIJOS TEIKIMO BENDRUOJU TELEFONO NUMERIU PAGAL KID SCENARIJUS*

	
	KĄ DARYTI?
	KAIP DARYTI?

	FRAZĖS

	1.
	PASISVEIKINIMAS
	1.1. Pozityviai nusiteikti ir pasisveikinti su klientu
	Konsultantė (-as) ...klauso. „Labas rytas“ (iki 10 val.) , „Laba diena“; „Sveiki“.

	2.
	KLIENTŲ POREIKIO NUSTATYMAS
	2.1. Atidžiai išklausyti, nepertraukti kliento (naudoti grįžtamąjį ryšį)
	„Taip, taip“, Supratau Jus“, „Suprantu“ 

	
	
	2.2. Išsiaiškinti kliento poreikį: teikti bendro pobūdžio ar asmeninę informaciją“
	„Ar teisingai supratau, kad Jus domina...“, „Jūs norite sužinoti...“ (pagal poreikį)

	
	
	2.3. Pasiteirauti kokiu būdu vyks kliento autenfikacija 
	„Ar turite Kliento identifikavimo kodą (KID)“, „

	3.
	INFORMACIJOS TEIKIMAS
	3.1.  Jeigu klientas neturi KID, informuoti klientą apie KID paskirtį ir suteikimo galimybes.

	Turėčiau Jus informuoti, kad asmeninio pobūdžio informacija telefonu yra teikiama tik turintiems KID. (Pagal asmens kodą ar vardą pavardę – asmeninė informacija telefonu nėra teikiama - pagal poreikį).

KID - klientui suteikta unikali simbolių seka, kuri naudojama kaip vienas iš kliento, skambinančio į „Sodros“ informacijos centrą, autentifikavimo būdų.

Kliento identifikavimo kodą (KID) galite gauti:
1) Prisijungus prie asmeninės „Sodros“ paskyros gyventojui;
2) Su asmens tapatybę patvirtinančiu dokumentu atvykus į bet kurį „Sodros“ teritorinį skyrių.
„Ar Jūs naudojatės elektroninės bankininkystės paslaugomis“ – pagal poreikį.

	
	
	3.2 Jeigu klientas naudojasi EGAS, tuomet pasiūlyti pagalbą prisijungti prie EGAS susiteikti KID kodą  ir tuomet tęsti konsultaciją;

	„Ar Jums nurodyti veiksmus, kaip prisijungti prie asmeninės „Sodros“ paskyros gyventojui ir susiteikti KID?“
· Jeigu atsakymas TAIP: „Ar galite šiuo metu su elektronine bankininkyste prisijungti prie asmeninės „Sodros“ paskyros gyventojui per „Sodros“ internetinę svetainę adresu www.sodra.lt ?“ 

Jeigu gali  -nurodomas būdas, kaip tą padaryti;

Jeigu šiuo metu negali: „Ar Jums nurodyti veiksmus, kaip prisijungti prie asmeninės „Sodros“ paskyros gyventojui ir susiteikti KID kai galėsite?“:
1. Jeigu atsakymas TAIP – nurodomas būdas, kaip tai padaryti;
2. Jeigu atsakymas NE – „Susiteikus KID, dar kartą  paskambinkite mums ir mes Jums suteiksime asmeninio pobūdžio informaciją“.

· Jeigu atsakymas NE – „Susiteikus KID, dar kartą  paskambinkite mums ir mes Jums suteiksime asmeninio pobūdžio informaciją.

	
	
	3.3 Jeigu klientas nesinaudoja elektronine bankininkyste. 
	„Kadangi Jūs nesinaudojate elektronine bankininkyste ir neturite KID, asmeninio pobūdžio informaciją galite gauti atvykus į „Sodros“ teritorinį skyrių. Jeigu ateityje pageidausite gauti asmeninio pobūdžio informaciją telefonu, skyriuje pateikite prašymą dėl KID suteikimo“.  

	
	
	3.4 Jeigu klientas turi KID, paprašyti nurodyti Kliento identifikavimo kodą (KID) 
Patikslinti asmens vardą ir pavardę  (jei skambinantis asmuo pasako teisingą vardą ir pavardę, laikoma, kad Klientas atpažintas ir jam galima teikti Kliento asmens duomenis)
	„Prašom pasakyti Kliento identifikavimo kodą“. 
„Ar galėtumėte pakartoti?“ (pagal poreikį) 
„Jūsų vardas, pavardė...“

	
	
	3.5 Kol ieškoma informacija, konsultantas uždeda  „muzikos“ mygtuką 
	„Prašom palaukti“, „Prašau minutę palaukti“

	
	
	3.6 Padėkoti už laukimo laiką ir teikti  klientui  asmeninę informaciją.
	„Ačiū, kad palaukėte...

	
	
	3.7 Jei TS pateikta informacija nėra aiški arba pateikta neišsami informacija, tuomet sutariama klientui perskambinti jam rūpimu klausimu.
	„Turėčiau patikslinti  informaciją. Ar galėčiau Jums perskambinti Jūsų nurodytu kontaktiniu telefono numeriu kai tik patikslinsime informaciją?“
„Atsiprašome, tačiau dėl  atsakymo į Jūsų klausimą turime patikslinti informaciją. Ar dėl Jūsų klausimo galime  perskambinti Jūsų nurodytu kontaktiniu telefono numeriu (ar su Jumis galime susisiekti šiuo telefono numeriu, kuriuo dabar skambinate). Jei ne, „prašome nurodyti telefono numerį, kuriuo galėtume Jums perskambinti“

	4.
	ATSISVEIKINIMAS SU KLIENTU
	4.1. Pasitikslinti ar į visus klausimus atsakėte;
	„Ar atsakiau į visus Jums rūpimus klausimus?“

	
	
	4.2. Padėkoti ir atsisveikinti.
	„Ačiū už skambutį. Geros Jums dienos.“  „Viso gero.“
„Ačiū, kad skambinote.“



*Taikomas Konsultantams. Jei klientas autentifikuojamas kitais būdais, vadovaujamasi Valstybinio socialinio draudimo fondo administravimo įstaigų tvarkomų asmens duomenų teikimo telefonu tvarkos aprašu.
__________________________________________
Klientų aptarnavimo standarto 
4 priedas
                                                                                                                                                                        
REKOMENDUOTINI IR NELEISTINI POSAKIAI, BENDRAUJANT SU KLIENTAIS TELEFONU

	Eil. Nr.
	SITUACIJOS
	REKOMENDUOTINI POSAKIAI
	NELEISTINI POSAKIAI

	1. 
	Pasisveikinimas 
	Į skambinančio pasisveikinimą atsakoma: „Laba diena“, „Labas rytas“, „Labas vakaras“. 
Darbuotojai prisistato: „Sutrumpintas institucijos pavadinimas (pavyzdžiui, „Sodros“ Trakų poskyris), pareigos ir pavardė“.  
	„Labas“
„Sveikas“
„Laba“

	
	
	
	„Klausau“
„Taip...“

	1. 
	Pokalbio pradžia
	„Klausau Jūsų“
„Kuo galėčiau padėti?“
„Kuo galiu būti naudingas?“.
	„Tai ko skambinote?“
„Ko norite?“.

	1. 
	Kliento nukreipimas į kitą kompetentingą instituciją
	„Šiuo klausimu kreipkitės į...“
„Tai .... kompetencijos klausimas“
„Skambinkite šiuo numeriu (nurodyti)“
„Kreipkitės ... adresu“
	„Tai ne mano darbas“
„Niekuo negaliu padėti“ „Patys pasiieškokite internete“

	1. 
	Patikslinamieji posakiai
	„Norėčiau pasitikslinti...“
„Jei teisingai supratau, Jus domina...“
„Gal galėtumėte patikslinti...?“
	„Kaip klausiate, taip aš ir atsakau“

	1. 
	Nepageidaujami trumpiniai ar žargonai
	„Valstybinio socialinio draudimo įstatyme nustatyta...“
	 „VSDĮ parašyta...“
„Kreipkitės į kitur“

	1. 
	Pokalbio pabaiga
	„Ar į visus Jūsų klausimus atsakiau?“
„Geros dienos“
„Gero savaitgalio“
	 „Viso“
„Iki“

	1. 
	Kai klaidą padaro kitas asmuo
	„Suprantu Jūsų nepasitenkinimą, bet...“
„Atsiprašome, kad...“ „Apgailestauju, kad...“
	„Čia kaltas Vardenis Pavardenis“
„Pas mus irgi visokių dirba“.



Visos konsultacijos metu nevartotinos frazės:
1. „Juk ne mes kuriame tokias tvarkas, čia viskas pagal įstatymus“,
2. „Manau“, „Galbūt“, „Turėtų būti įmanoma“, 
3. „Gerai, pasižiūrėsiu“, „Tai kaip ir sakiau“,
4. „Aš Jums paaiškinsiu“,
5. „Tai – smulkmena“,
6. „Niekuo negaliu padėti“,
7. „Pirmą kartą girdžiu / dar to nėra buvę“,
8. „Neturiu komentarų“,
9. „Ne mūsų kompetencija spręsti tokius klausimus“,
10. „Kitą kartą skaitykite atidžiau...“,
11. Spėliojimas: „Ar Jūs esate tikras?”, “Negali būti“,
12. „Jūs klystate”, „Tai neįmanoma”, „Tai ne mano kaltė”,
13. „Mes neatsakome už kitų veiklos skyrių darbą”,
14. „O Dieve, kas čia pas jus pridaryta”,
15. Vengti „Negaliu“, vietoje to vartoti „Neturiu teisės“,
16. „Taip valdžia sugalvojo“,
17. „Nepatinka? Eikite į Seimą.”,
18. „Neieškokite logikos įstatymuose”,
19. „Esu pavargęs (-usi)“,
20. „Jau 68 skambutis apie tai”,
21. „Nespėjame”,
22. „Trūksta darbuotojų, serga ir t.t.”
__________________________________________







































Klientų aptarnavimo standarto 

VALSTYBINIO SOCIALINIO DRAUDIMO FONDO VALDYBOS TERITORINIŲ SKYRIŲ DARBUOTOJŲ, KURIŲ POKALBIAI* TARNYBINIŲ JUDRIOJO RYŠIO TELEFONŲ NUMERIAIS ĮRAŠOMI, PAREIGYBIŲ SĄRAŠAS

	[bookmark: _Hlk229650502]Valstybinio socialinio draudimo fondo valdybos teritorinis skyrius
	Valstybinio socialinio draudimo fondo valdybos teritorinio skyriaus veiklos skyrius
	Pareigybė

	Kauno skyrius
	Finansų ir apskaitos skyrius
	Vyriausiasis specialistas, vykdantis Fondo finansų įmokų apskaitą

	
	Įmokų išieškojimo skyrius
	Vyriausiasis specialistas

	
	Klientų aptarnavimo skyrius 
	Vyriausiasis specialistas 
Vyresnysis specialistas 

	
	
	

	
	I Nepensinių išmokų skyrius 
	Vyriausiasis specialistas 
Vyresnysis specialistas 
Išskyrus vyriausiąjį specialistą nedarbingumo kontrolei

	
	II Nepensinių išmokų skyrius 
	Vyriausiasis specialistas 
Vyresnysis specialistas 

	
	III Nepensinių išmokų skyrius 
	Vyriausiasis specialistas 
Vyresnysis specialistas

	
	I Pensinių išmokų skyrius 
	Vyriausiasis specialistas 
Vyresnysis specialistas

	
	II Pensinių išmokų skyrius 
	Vyriausiasis specialistas 
Vyresnysis specialistas 

	
	III Pensinių išmokų skyrius 
	Vyriausiasis specialistas 
Vyresnysis specialistas

	
	IV Pensinių išmokų skyrius 
	Vyriausiasis specialistas 
Vyresnysis specialistas 

	
	V Pensinių išmokų skyrius 
	Vyriausiasis specialistas 
Vyresnysis specialistas 

	
	VI Pensinių išmokų skyrius 
	Vyriausiasis specialistas 
Vyresnysis specialistas 

	
	I Registro skyrius 
 
	Vyriausiasis specialistas 
Vyresnysis specialistas 

	
	II Registro skyrius 
 
	Vyriausiasis specialistas 
Vyresnysis specialistas 

	
	III Registro skyrius 
 
	Vyriausiasis specialistas 
Vyresnysis specialistas 

	
	IV Registro skyrius 
 
	Vyriausiasis specialistas 
Vyresnysis specialistas 

	Klaipėdos skyrius
	Finansų ir apskaitos skyrius
	Vyriausiasis specialistas, vykdantis Fondo finansų įmokų apskaitą 

	
	Įmokų išieškojimo skyrius
	Vyriausiasis specialistas

	
	Klientų aptarnavimo skyrius 
	Vyriausiasis specialistas 
Vyresnysis specialistas 

	
	I Nepensinių išmokų skyrius 
	Vyriausiasis specialistas 
Vyresnysis specialistas
Išskyrus vyriausiąjį specialistą nedarbingumo kontrolei 

	
	II Nepensinių išmokų skyrius 
	Vyriausiasis specialistas 
Vyresnysis specialistas

	
	III Nepensinių išmokų skyrius 
	Vyriausiasis specialistas 
Vyresnysis specialistas

	
	I Pensinių išmokų skyrius 
	Vyriausiasis specialistas 
Vyresnysis specialistas 

	
	II Pensinių išmokų skyrius 
 
	Vyriausiasis specialistas 
Vyresnysis specialistas 

	
	III Pensinių išmokų skyrius 
	Vyriausiasis specialistas 
Vyresnysis specialistas 

	
	IV Pensinių išmokų skyrius 
	Vyriausiasis specialistas 
Vyresnysis specialistas 

	
	I Registro skyrius 
 
	Vyriausiasis specialistas 
Vyresnysis specialistas 

	
	II Registro skyrius 
 
	Vyriausiasis specialistas 
Vyresnysis specialistas 

	
	III Registro skyrius 
 
	Vyriausiasis specialistas 
Vyresnysis specialistas 

	Panevėžio skyrius
	Finansų ir apskaitos skyrius
	Vyriausiasis specialistas, vykdantis Fondo finansų įmokų apskaitą 

	
	Įmokų išieškojimo skyrius
	Vyriausiasis specialistas

	
	I Klientų aptarnavimo skyrius 
	Vyriausiasis specialistas 
Vyresnysis specialistas 

	
	II Klientų aptarnavimo skyrius 
	Vyriausiasis specialistas 
Vyresnysis specialistas

	
	Nedarbo išmokų skyrius
	Vyriausiasis specialistas 
Vyresnysis specialistas 

	
	I Nepensinių išmokų skyrius 
	Vyriausiasis specialistas 
Vyresnysis specialistas
Išskyrus vyriausiąjį specialistą nedarbingumo kontrolei 

	
	II Nepensinių išmokų skyrius 
	Vyriausiasis specialistas 
Vyresnysis specialistas 

	
	III Nepensinių išmokų skyrius 
	Vyriausiasis specialistas 
Vyresnysis specialistas  

	
	I Pensinių išmokų skyrius 
	Vyriausiasis specialistas 
Vyresnysis specialistas 

	
	II Pensinių išmokų skyrius 
	Vyriausiasis specialistas 
Vyresnysis specialistas 

	
	III Pensinių išmokų skyrius 
	Vyriausiasis specialistas 
Vyresnysis specialistas 

	
	IV Pensinių išmokų skyrius 
	Vyriausiasis specialistas 
Vyresnysis specialistas 

	
	V Pensinių išmokų skyrius 
	Vyriausiasis specialistas 
Vyresnysis specialistas 

	
	VI Pensinių išmokų skyrius 
	Vyriausiasis specialistas 
Vyresnysis specialistas 

	
	I Registro skyrius 
 
	Vyriausiasis specialistas 
Vyresnysis specialistas 

	
	II Registro skyrius 
 
	Vyriausiasis specialistas 
Vyresnysis specialistas 

	
	III Registro skyrius 
 
	Vyriausiasis specialistas 
Vyresnysis specialistas 

	
	IV Registro skyrius 
 
	Vyriausiasis specialistas 
Vyresnysis specialistas 

	Vilniaus skyrius
	Finansų ir apskaitos skyrius
	Vyriausiasis specialistas, vykdantis Fondo finansų įmokų apskaitą 

	
	Įmokų išieškojimo skyrius
	Vyriausiasis specialistas

	
	Klientų aptarnavimo skyrius 
	Vyriausiasis specialistas 
Vyresnysis specialistas 

	
	Nepensinių išmokų skyrius 
	Vyriausiasis specialistas 
Vyresnysis specialistas
Išskyrus vyriausiąjį specialistą nedarbingumo kontrolei 

	
	I Pensinių išmokų skyrius 
	Vyriausiasis specialistas 
Vyresnysis specialistas 

	
	II Pensinių išmokų skyrius 
	Vyriausiasis specialistas 
Vyresnysis specialistas 

	
	III Pensinių išmokų skyrius 
	Vyriausiasis specialistas 
Vyresnysis specialistas 

	
	IV Pensinių išmokų skyrius 
	Vyriausiasis specialistas 
Vyresnysis specialistas 

	
	I Registro skyrius 
	Vyriausiasis specialistas 
Vyresnysis specialistas 

	
	II Registro skyrius 
 
	Vyriausiasis specialistas 
Vyresnysis specialistas 

	
	III Registro skyrius 
 
	Vyriausiasis specialistas 
Vyresnysis specialistas 

	
	IV Registro skyrius 
 
	Vyriausiasis specialistas 
Vyresnysis specialistas 

	
	Užsienio išmokų skyrius 
	Vyriausiasis specialistas 

	
	Taikytinos teisės skyrius 
	Vyriausiasis specialistas 


* įrašomi pokalbiai iš tarnybinių telefono numerių į netarnybinius telefono numerius ir iš netarnybinių telefono numerių į tarnybinius telefono numerius. Neįrašomi pokalbiai, kai iš tarnybinio telefono numerio skambinama į kolegos tarnybinį telefono numerį.
__________________________________________
